Kenapa pertahan sekolah vernakular, walhal terbukti gagal bentuk semangat nasional

BANGI, 10 Safar 1442H, Isnin – Kegagalan meletakkan bahasa Melayu sebagai medium perpaduan, hanya akan merencatkan usaha ke arah pembinaan peradaban Malaysia sebagai negara berbilang kaum yang mempunyai semangat nasional.

Lebih malang lagi, apabila terdapat etnik yang memandang enteng kepentingan bahasa Melayu dan lebih mementingkan bahasa ibunda mereka.

Aktivis Ikatan Muslimin Malaysia (ISMA) cawangan Alor Gajah, Ustaz Adam Badhrulhisham berkata, antara faktor yang menyumbang kepada fenomena ini ialah kekurangan suasana dan medium penggunaan bahasa Melayu.

“Bahasa utama yang digunakan di luar sekolah hanyalah bahasa ibunda masing-masing selain bahasa Inggeris.

“Tambahan, sikap negatif yang ditunjukkan oleh sebahagian pelajar bukan Bumiputera terhadap bahasa Melayu mengeruhkan lagi keadaan,” katanya dalam satu kenyataan, hari ini.

Beliau turut menyatakan kebimbangan terhadap data yang diterbitkan satu kajian bertajuk ‘Tahap Penguasaan Kemahiran Bertutur Bahasa Melayu Dalam Kalangan Murid Bukan Penutur Natif’ (The Level of Proficiency of Malay Speaking Skills among Non-Native S) daripada Fakulti Pendidikan Universiti Putra Malaysia (UPM) pada 2018.

Menurut kajian itu, kira-kira 55.7 peratus pelajar Sekolah Jenis Kebangsaan Cina (SJKC) dan Sekolah Jenis Kebangsaan Tamil (SJKT) di Kuantan, Pahang tidak mampu bertutur bahasa Melayu dengan baik dan berkesan.

Kajian yang sama juga menyatakan, sekali pun mereka lulus Ujian Pengetahuan Bahasa Melayu Sekolah Rendah (UPBM-SR), kebanyakan mereka hanya menggunakan ayat yang telah dihafal sebelumnya.

“Situasi yang membimbangkan ini lambat laun akan mewujudkan generasi yang tidak lagi menghormati Perlembagaan yang menjadi tiang seri negara Malaysia walaupun hal ini bukanlah perkara baharu,” katanya.

Malah, lebih mengecewakan lagi, hal ini turut berlaku dalam golongan dewasa dan elit di kalangan pemimpin mahupun masyarakat sendiri.

Ramai yang mula mencabar status bahasa Melayu sebagai bahasa rasmi negara ini, katanya.

“Ada yang mengajak rakyat memperlekeh pejuang bahasa Melayu kerana mereka dianggap sebagai golongan sempit, ada yang mempersoalkan penggunaan bahasa Melayu pada papan iklan dan papan tanda.

“Kemudian, akan berakhir dengan kemarahan sebahagian besar rakyat lantas mengganggu gugat keseimbangan masyarakat setempat,” katanya.

Ustaz Adam menegaskan, pemerintah perlu bertanya kepada diri sendiri apakah yang mahu dibentuk oleh mereka.

“Adakah mereka mahu meneruskan fenomena yang mampu menggangu gugat stabiliti negara kita? Adakah mereka mahu melahirkan generasi yang semakin berani menghakis keluhuran Perlembagaan?

“Apakah rasionalnya mempertahankan SJK yang terbukti gagal membentuk semangat nasional khususnya melalui medium bahasa?

“Adakah mereka masih lagi terperangkap dalam permainan politik usang dan jijik dan sanggup mengorbankan prinsip demi secebis undi? Tepuk dada tanyalah hati,” katanya.


Rejim Israel roboh puluhan kediaman Palestin di Tebing Barat

RAMALLAH, 27 Syawal 1442H, Selasa – Rejim negara pengganas Israel merobohkan puluhan rumah penduduk Palestin di Tebing Barat yang diduduki, semalam.

Sumber memaklumkan, rejim memusnahkan penempatan Palestin di wilayah al-Muarrajat, di sebelah timur Ramallah.

“Mereka menghancurkan kami, tidak ada apa yang tinggal kecuali pakaian di belakang kami,” kata Avde al-Kabne, salah seorang rakyat Palestin yang rumahnya musnah.

Bercakap kepada Anadolu Agency, Al-Kabne berkata, serangan baru-baru ini telah menyebabkan kira-kira 25 penduduk Palestin – kebanyakannya kanak-kanak – kehilangan tempat tinggal.

Tentera Israel telah memusnahkan semua yang kami bina dan merampas harta benda kami, katanya.

Undang-undang antarabangsa menganggap Baitulmaqdis Timur bersama seluruh Tebing Barat sebagai ‘wilayah yang diduduki.’ – Agensi


SPR perlu cari jalan tingkat jumlah keluar mengundi

KUALA LUMPUR, 17 Rabiulawal 1444H, Jumaat – Suruhanjaya Pilihan Raya (SPR) perlu mencari jalan untuk memastikan setiap pemilih berdaftar keluar mengundi pada Pilihan Raya Umum Ke-15 (PRU15) berikutan peratusan keluar mengundi di dua Pilihan Raya Negeri (PRN) sebelum ini tidak mencapai sasaran.

Pensyarah Undang-Undang Universiti Islam Antarabangsa Malaysia Profesor Madya Datuk Dr Shamrahayu Ab Aziz berkata perkara itu perlu menjadi keutamaan pihak SPR bagi memastikan sistem demokrasi yang diamalkan di negara ini terpelihara.

“Contohnya, kita menurunkan umur mengundi daripada 21 tahun kepada 18 tahun supaya lebih ramai rakyat terlibat dalam pemilihan pemimpin, tetapi kalau rakyat tak turun maka tak betullah jumlah majoriti yang didapati oleh seseorang yang menang pilihan raya itu.

“Ini perlulah diusahakan oleh SPR dan semua pihak untuk memastikan ramai lagi warga Malaysia yang layak turun mengundi,” katanya dalam program Malaysia Petang Ini terbitan BernamaTV.

Sebelum ini PRN Johor mencatatkan peratusan keluar mengundi 54.92 peratus berbanding 70 peratus yang disasarkan oleh SPR, manakala di PRN Melaka peratusan pengundian adalah 65.85 peratus dengan sasaran yang sama.

Pada 10 Okt lepas, Perdana Menteri Datuk Seri Ismail Sabri Yaakob mengumumkan pembubaran Parlimen bagi memberi laluan kepada PRU15 sekali gus memulangkan semula mandat kepada rakyat untuk menentukan kerajaan pilihan mereka. – Bernama


Sejauh mana kerajaan boleh berbelanja rancakkan ekonomi?

BAJET 2021 menjadi tajuk hangat. Berbagai pandangan dan tafsiran diutarakan. Ianya dikatakan ‘bersejarah’ kerana peruntukan yang terbesar dicadangkan, iaitu RM322.5b.

Besar-kecil saiz bajet bukanlah penentu mutlak baik-buruk sesuatu bajet. Peruntukan besar disandarkan kepada keperluan untuk menangani krisis ekonomi yang begitu runcing berikutan pandemik COVID-19.

Kemeseletan ekonomi menyaksikan semua sektor – isi rumah, firma dan sektor antarabangsa, terjejas. Lazim untuk kerajaan meningkatkan perbelanjaan sebagai penyokong/pencetus kepada pemulihan ekonomi.

Sejauh manakah kerajaan boleh berbelanja untuk merancakkan ekonomi? Apakah kesan perbelanjaan ‘mengembang’ ini terhadap kemampanan kewangan kerajaan dan ekonomi negara?

Dalam setiap bajet, kerajaan akan mensasarkan pungutan hasil, perbelanjaan mengurus (Operating Expenditure-OE) dan juga perbelanjaan pembangunan (Development Expenditure-DE). Tahap perbelanjaan berbanding hasil menentukan status fiskal dan keperluan negara untuk berhutang.

Sejak tahun 1990, hasil kerajaan telah meningkat sebanyak sembilan kali ganda. Asas pungutan cukai yang kecil dan kebergantungan terhadap hasil petroleum adalah antara isu utama berkaitan hasil kerajaan.

OE merujuk kepada perbelanjaan untuk kerajaan menjalankan operasi setiap tahun, antaranya penggajian, bayaran hutang, pembekalan dan subsidi. OE meningkat sebanyak 11 kali ganda sejak 1990.

Malaysia berhadapan dengan tekanan fiskal. Baki Akaun Semasa (Current Account) iaitu perbezaan antara hasil dan OE semakin rendah sejak 2010. Sekiranya baki ini menjadi negatif (OE lebih besar dari hasil), ertinya kita perlu berhutang untuk mengurus operasi kerajaan. Mesti dielakkan.

Berhutang untuk tujuan pembangunan secara prinsipnya boleh diterima berdasarkan keupayaan pembangunan menjana hasil jangka panjang. Dalam konteks ‘individu’, berhutang untuk membeli kereta atau rumah boleh diterima tetapi berhutang untuk mengisi minyak kereta atau makan-minum seharian adalah amalan yang tidak mampan. Sebaiknya OE disandarkan kepada hasil tahunan. Kecekapan dan skala pengoperasian kerajaan menjadi antara penentu utama status ini.

Ditambah perbelanjaan pembangunan (DE), jelas bahawa dalam tempoh 30 tahun kedudukan fiskal Malaysia umumnya berada dalam defisit. Bererti setiap tahun kita berhutang untuk menjayakan pembangunan negara.

Defisit atau surplus perkara mutlak untuk menentukan perancangan kewangan kerajaan baik atau buruk. Tiada masalah untuk kerajaan berhutang untuk menampung defisit fiskal, asalkan ianya dalam kemampuan kerajaan membayar semula dan matlamat hutang itu jelas untuk tujuan pembangunan jangka panjang.

Negara berbeza dengan manusia. Manusia ada umur tua (dan kematian) dan keupayaan menjana pendapatan berubah mengikut usia. Di usia emas, keupayaan menjana pendapatan menjadi semakin rendah. Negara tiada ‘usia tua’, malah dengan kemajuan pembangunan yang baik, keupayaan menjana pendapatan semakin tinggi dengan peningkatan ‘usia negara’. Jangan mudah keliru dengan tahap hutang kerajaan. Ekonomi fiskal tidak sama dengan ekonomi peribadi. Mesti dinilai dengan betul.

Tahap defisit fiskal akan mencecah 6.0 peratus dari KDNK untuk tahun ini dan jumlah hutang kerajaan Persekutuan pada tahun ini dijangka mencecah 60.7 peratus dari KDNK. Adakah negara akan bankrap seperti yang pernah hangat dilaungkan beberapa tahun lepas?

Defisit fiskal pernah mencecah 6.7 peratus ketika negara berhadapan dengan krisis Kewangan Global 2009. Secara beransur-ansur defisit ini dikurangkan kepada sekitar tiga peratus pada tahun 2017. Kini 96 peratus dari hutang kerajaan adalah dalam nilai RM (hutang domestik) dan 71 peratus darinya akan matang lebih dari lima tahun (berjangka panjang). Komposisi ini memberi ruang untuk kerajaan meningkatkan hutang.

Disiplin dalam mengurangkan defisit ke tahap yang stabil adalah penting. Berhutang boleh namun penilaian yang rapi perlu dibuat bagi memastikan kewajarannya dan hutang yang ‘berlebihan’ diluar kemampuan mesti dielakkan.

Kedudukan hutang kerajaan mesti dipantau rapi. Status kewangan kerajaan mesti diperkukuhkan. Sasaran yang khusus mesti ditetapkan. Tahap defisit boleh mempengaruhi status kewangan dan ekonomi negara. Semoga ekonomi negara segera pulih dan kedudukan kewangan kerajaan menjadi lebih mantap.

Prof Tan Sri Noor Azlan Ghazali
Pengarah Eksekutif Majlis Tindakan Ekonomi (EAC)


Pendapat Tommy Thomas tidak tepat: Majlis Peguam

KUALA LUMPUR, 27 Jamadilakhir 1442H, Selasa – Majlis Peguam Malaysia berpendapat apa yang diperkatakan bekas Peguam Negara Tan Sri Tommy Thomas menerusi bukunya, ‘My Story: Justice in the Wilderness’ mengenai ketidakmampuan sikap, komitmen dan dedikasi pegawai Jabatan Peguam Negara (AGC), adalah tidak tepat.

Presidennya Salim Bashir dalam kenyataan hari ini berkata, perkara yang dinyatakan Thomas dalam buku itu adalah pendapat beliau sendiri dan tidak mewakili pandangan Majlis Peguam.

Menurutnya Majlis Peguam mempunyai hubungan profesional yang baik dengan pelbagai peringkat serta bahagian di AGC, dan sikap profesionalisme yang ditunjukkan oleh pegawai di jabatan berkenaan adalah sangat baik dan cekap.

Justeru katanya Majlis Peguam berpendapat adalah tidak tepat untuk melabelkan keseluruhan jentera AGC sebagai tidak kompeten dan tidak bersemangat maju serta tidak berdaya saing berbanding peguam swasta.

“Tahap kompetensi yang ditunjukkan oleh pegawai-pegawai Jabatan Peguam Negara, khususnya Timbalan Pendakwa Raya dan Peguam Persekutuan dalam mengemudi sesuatu kes sangatlah membanggakan dan memperlihatkan tahap kebolehan yang baik dan cemerlang setaraf peguam-peguam swasta,” katanya.

Salim berkata Thomas sebagai bekas Peguam Negara, jika ingin mengkritik, ia perlu dilakukan secara peribadi ketika beliau dalam perkhidmatan selain mengambil langkah membaiki kepincangan ketika itu dan setidak-tidaknya mengkritik dalam konteks yang membina setelah bersara.

Beliau berkata walaupun diakui ada beberapa kelemahan dalam kalangan kakitangan dan pegawai tetapi perkara itu adalah lumrah dalam setiap struktur organisasi, sama ada dalam kalangan pegawai undang-undang dalam perkhidmatan kerajaan mahupun peguam swasta.

“Kita tidak boleh membuat rumusan umum yang mencerminkan dan mengaitkan sikap setiap pegawai dan peguam dalam organisasi itu. Kami (Badan Peguam Malaysia) percaya ramai pegawai Jabatan Peguam Negara mampu dan bersedia menerima teguran dan kritikan yang dibuat dalam cara yang berhemah dan bertujuan membaiki diri supaya lebih maju,” katanya.

Salim berkata ramai hakim yang kini berada di puncak strata kehakiman di Mahkamah Persekutuan yang pernah memulakan karier di AGC.

“Hakim-hakim ini juga mampu menulis penghakiman yang bernas dan mempunyai pengetahuan undang-undang yang jitu setara yang dimiliki oleh hakim-hakim lain yang mempunyai pelbagai pengalaman terdahulu, termasuk peguam,” katanya.

Thomas, 69, dilantik sebagai Peguam Negara pada 4 Jun 2018 semasa Tun Dr Mahathir Mohamad menjadi Perdana Menteri, menggantikan Tan Sri Mohamed Apandi Ali, namun pada 28 Feb 2020 beliau mengambil keputusan untuk meletak jawatan biarpun tempoh jawatannya akan berakhir pada Jun 2020.

Setakat 7 Feb (Ahad), polis telah menerima 134 laporan di seluruh negara, selain membuka tiga kertas siasatan berkaitan kandungan buku Thomas yang antaranya didakwa memfitnah dan menghina pelbagai pihak.

Antara yang membuat laporan polis selepas Thomas melancarkan bukunya ialah Mohamed Apandi dan bekas Peguam Cara Negara III Datuk Mohamad Hanafiah Zakaria. – Bernama


Kes luar tabii: Kerajaan Persekutuan tidak boleh lepas tangan

RAMAI yang sedih dengan keputusan terbaru Mahkamah Persekutuan yang menetapkan bahawa peruntukan undang-undang berkaitan seks luar tabii dalam Enakmen Jenayah Syariah Selangor sebagai tidak sah. Alasannya adalah kerana undang-undang berkenaan di bawah bidang kuasa Mahkamah Persekutuan.

Rasa dukacita ini adalah, antaranya kerana skop Mahkamah Syariah dan bidangkuasa perundangan Islam seperti yang termaktub dalam Senarai Negeri, Jadual Kesembilan ditafsirkan secara sempit dan terhad. Ia mengecilkan skop kuasa Mahkamah Syariah.

Tulisan ringkas ini tidak bertujuan untuk mengulas aspek teknikal perundangan. Ulasan di sini lebih menjurus kepada kedudukan undang-undang Islam dalam negara kita secara menyeluruh.

Kita boleh menganggap apa yang berlaku ini sebagai satu cabaran yang menggugat Mahkamah Syariah, tetapi dalam masa yang sama ia juga boleh dianggap sebagai pembuka peluang ke arah usaha pelaksanaan undang-undang Islam dalam perspektif lebih menyeluruh.

Selama ini apabila bercakap soal pelaksanaan undang-undang Islam, kita terlalu terikat kepada undang-undang Islam di bawah bidangkuasa negeri, khususnya berkaitan Mahkamah Syariah.

Hakikatnya undang-undang Islam adalah undang-undang yang perlu dilaksanakan oleh negeri, bahkan juga oleh Persekutuan. Islam bukan sahaja perlu didukung oleh Mahkamah Syariah, bahkan juga perlu didukung oleh mahkamah arus perdana dalam negara ini.

Misalnya dalam menangani kesalahan liwat, undang-undang Persekutuan melalui Kanun Keseksaan memang memperuntukkan kesalahan liwat sebagai satu jenayah. Kewujudan peruntukan ini menunjukkan bahawa telah terlaksana kehendak Syariah. Cuma aspek yang mungkin perlu ditambahbaik ialah dari sudut hukuman dan prosedurnya.

Begitu juga aspek perundangan lain seperti kewangan, kontrak, rasuah, peraturan tanah dan sebagainya sudah mempunyai unsur Islamik, cuma memerlukan kepada penambahbaikan agar ia benar-benar menepati kehendak Islam atau dalam istilah popular hari ini, ia perlu ‘patuh Syariah’.

Oleh yang demikian, ketika bidangkuasa Mahkamah Syariah ditafsirkan secara sempit begini, para pencinta undang-undang Islam tidak perlu rasa tersisih atau lemah semangat. Bahkan inilah masanya untuk membuka dimensi yang lebih luas dalam usaha memartabatkan undang-undang Islam.

Desakan perlu dihalakan kepada Kerajaan Persekutuan untuk melaksanakan undang-undang Islam dengan lebih menyeluruh dalam semua aspek termasuklah dalam aspek jenayah. Tanggungjawab untuk mendukung Islam yang merupakan ‘agama Persekutuan’ sebagaimana yang termaktub dalam Perkara 3 Perlembagaan adalah sebahagian dari tanggungjawab penting kerajaan Persekutuan.

Kerajaan Persekutuan tidak boleh berlepas tangan dengan alasan ia terletak di bawah bidangkuasa kerajaan Negeri. Islam adalah agama yang syumul atau menyeluruh iaitu meliputi aspek ekonomi, politik, keselamatan, pendidikan, jenayah, urusniaga dan lain-lain.

Memandangkan skop kuasa kerajaan negeri adalah terhad kepada beberapa perkara seperti urusan kekeluargaan, pusaka dan seumpamanya, maka urusan yang lain adalah terletak di bawah tanggungjawab kerajaan Persekutuan. Islam sebagai agama Persekutuan perlu diterjemahkan melalui tindakan.

Sebagai warganegara, kita perlu akur dengan keputusan Mahkamah yang mengehadkan skop ‘jenayah Syariah’ yang diperuntukkan kepada Mahkamah Syariah. Bagi mengimbangi tafsiran yang sempit ini, kerajaan Persekutuan digesa agar segera mengambil langkah proaktif bagi meningkatkan pematuhan Syariah bagi undang-undang jenayah yang berkuatkuasa dalam negara.

Kerajaan perlu segera menubuhkan satu Jawatankuasa Semakan Semula Undang-undang Jenayah yang bertujuan untuk membuat semakan menyeluruh ke atas Kanun Keseksaan, Kanun Acara Jenayah dan Akta Keterangan agar ia lebih menepati kehendak Islam.

Undang-undang Islam adalah undang-undang yang menepati fitrah manusia. Proses Islamisasi perundangan jenayah adalah proses untuk ‘memanusiakan’ (to humanise) sistem perundangan.

Kita boleh menjadikan undang-undang negara menepati citra Islam, walau pun tanpa meletakkan label ‘Islam’ atau ‘Syariah’. Matlamatnya adalah untuk memastikan sistem perundangan menepati kehendak Allah SWT Tuhan Yang Maha Adil dan Penyayang.

InsyaAllah semakin dekat sesuatu sistem perundangan itu dengan Islam, semakin luas dan melimpah rahmat, keberkatan dan keamanan yang akan menyelimuti rakyat Malaysia yang berbilang kaum ini.

Dr Muhammad Fathi Yusof
Felo Penyelidik (Undang-Undang dan Perlembagaan)
Universiti Teknologi Malaysia (UTM)


SUHAKAM selektif isu hak asasi, sampai kiamat tak angkat masalah tindas muslim

Oleh Ainul Illia Meor Suzurudin

BANGI, 4 Jamadilawal 1443H, Khamis – Ramai dapat melihat bahawa Suruhanjaya Hak Asasi Manusia (SUHAKAM) memilih-milih isu mahu diperjuangkan dan yang mana akan disenyapkan.

Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni berkata, semuanya berpunca daripada rujukan yang digunakan oleh SUHAKAM dalam perjuangan mereka.

“Apa yang berlaku adalah SUHAKAM sentiasa menjadikan Deklarasi Sejagat Hak Asasi Manusia (UDHR) 1948 sebagai rujukan.

“Dari situ segala apa yang lahir daripada deklarasi itu juga akan diperjuangkan oleh SUHAKAM. Ini termasuklah apa-apa konvensyen antarabangsa seperti hak Lesbian, Gay, Biseksual dan Transgender (LGBT), Konvensyen Antarabangsa Mengenai Penghapusan Segala Bentuk Diskriminasi Kaum (ICERD) dan sebagainya,” katanya dalam satu kenyataan, hari ini.

Walhal, tegasnya, SUHAKAM yang ditubuhkan oleh kerajaan Malaysia sepatutnya membawa mesej kerajaan secara jelas.

“Jika ia berkait perjuangan membela hak asasi manusia, ia sepatutnya memperjuangkan hak asasi berdasarkan tafsiran Perlembagaan Malaysia dan budaya tempatan,” katanya.

Sehubungan itu, Ustaz Muhammad Fauzi mencadangkan agar kerajaan bertegas terhadap SUHAKAM supaya ia memperjuangkan hak asasi manusia berlandaskan batas dan roh Perlembagaan serta undang-undang negara, selain sentiasa merujuk kepada budaya tempatan dan kedudukan Islam sebagai agama negara.

“Pilihan SUHAKAM untuk merujuk sepenuhnya kepada Deklarasi Sejagat Hak Asasi Manusia (UDHR) 1948 itu membuatkan mereka di masa yang sama bergerak menentang Perlembagaan dan menidakkan budaya tempatan.

“Jika ini berterusan, cadangan SUHAKAM untuk membuat kajian tentang gender ketiga akan disusuli dengan banyak lagi langkah lain yang akan mengukuhkan pandangan Barat dalam isu hak asasi manusia.

“Isu solat oleh pekerja muslim, isu paksaan penjualan arak terhadap pekerja muslim dan lain-lain isu seumpamanya tidak akan sama sekali diangkat oleh SUHAKAM sampai kiamat,” katanya.

Bimbang jika suruhanjaya itu berterusan begini, Ustaz Muhammad Fauzi pada hematnya berpandangan SUHAKAM sudah hilang fungsinya.

“Kerajaan patut menamatkan sahaja suruhanjaya tersebut dan menubuhkan yang baru.

“Anggota SUHAKAM sedia ada yang suka sangat dengan hak asasi manusia versi Barat, biarkan mereka tubuhkan badan sendiri dan bergerak menggunakan dana sendiri,” katanya.


Tabung Perwira COVID-19 3.0 sasar kutipan RM1 juta: Aman Palestin

Oleh Ainul Illia Meor Suzurudin

BANGI, 23 Syawal 1442H, Jumaat – Selepas bantuan kepada rakyat yang memerlukan berjaya disalurkan menerusi Tabung Perwira COVID-19 (TPC) fasa pertama dan kedua, Aman Palestin Berhad (Aman Palestin), hari ini kembali melancarkan TPC 3.0 atau fasa ketiga sejajar dengan Perintah Kawalan Pergerakan (PKP) 3.0.

Ketua Pegawai Eksekutif Aman Palestin, Ustaz Awang Suffian Awang Piut menjelaskan, sumbangan sebelum ini berjaya disampaikan kepada 2,500 rakyat termasuk petugas barisan hadapan.

Beliau berkata, mereka antaranya menerima pek makanan, komputer riba kepada pelajar terpilih selain bantuan wang tunai buat golongan asnaf terpilih.

Manakala buat petugas barisan hadapan di hospital sekitar Selangor, mereka menerima kit bantuan asas seperti cecair pencuci tangan, pelitup muka dan pelindung muka (face shield).

Justeru, bagi meringankan beban pada PKP 3.0 kali ini, Aman Palestin melancarkan Tabung Perwira COVID-19 3.0 yang menyasarkan kutipan sumbangan sebanyak RM1 juta.

Beliau berkata, daripada jumlah itu, sebanyak RM300,000 akan disumbangkan kepada dua jabatan kesihatan negeri iaitu di Negeri Sembilan dan Kedah.

Sementara baki RM700,000 akan disalurkan kepada 5,000 buah keluarga terjejas.

“Pada 1 Jun lalu, kita di Malaysia telah memulakan fasa ‘total lockdown’. Pandemik kini telah sampai ke tahap yang amat membimbangkan. Kerajaan terpaksa melaksanakan PKP 3.0 bagi memastikan penularan wabak dapat dibendung.

“Bagaimanapun, sudah pasti ramai pihak terkesan terutama petugas barisan hadapan, golongan B40 dan peniaga kecil.

“Justeru, hari ini dilancar TPC 3.0 dengan sasaran sebanyak RM1 juta. Dua buah jabatan kesihatan negeri juga akan menerima sumbangan sebanyak RM300,000,” katanya dalam sidang media pelancaran Tabung Perwira COVID-19, hari ini.

Ustaz Awang Suffian berkata, sumbangan yang disampaikan dengan bantuan Kelab Perwira Malaysia ini juga akan melibatkan kerjasama dengan pihak berwajib.

“Ini bagi memperkasakan serta mempercepat bantuan disampaikan kepada rakyat yang terjejas ini.

“Semoga dengan bantuan ini dapat sedikit sebanyak dapat meringankan beban orang ramai. Kita juga mendoakan agar ujian wabak ini segera diangkat oleh Allah SWT,” katanya.


Mana janji nak tuntut keadilan kematian Adib?

Oleh Siti Hafidah Abd Ghaffar

BANGI, 13 Rabiulakhir 1442H, Ahad – Pelik apabila pihak yang lantang menuntut keadilan kematian anggota bomba, Muhammad Adib Mohd Kassim kini hanya berdiam diri, meskipun sudah mendapat kuasa.

Sepatutnya, apabila mengambil alih tampuk pemerintahan, ‘pihak ini’ perlu menegakkan keadilan kematian Adib bukan memberi sebarang alasan.

Ketua Media Pertubuhan Muafakat Sejahtera Masyarakat Malaysia (MUAFAKAT), Haji Rashidi Haris menegaskan, rakan seperjuangan dahulu yang mempunyai kuasa ketika ini harus menegakkan keadilan kes pembunuhan Muhammad Adib.

“Masalahnya sekarang apabila sudah ada kuasa pun masih tidak boleh berbuat apa-apa, jika begitulah keadaannya maka baik tak payah ada kuasa!

“Kalau tak nak guna kuasa untuk tegak keadilan untuk apa ada kuasa?,” katanya ketika dihubungi Ismaweb.net hari ini.

Pada masa sama, beliau mengingatkan semua pihak untuk tidak menjadikan kes kematian Muhammad Adib sebagai retorik politik semata-mata.

“Tidak perlu komen panjang kerana sebelum berkuasa merekalah yang paling lantang mengutuk kata kerajaan ada kuasa tetapi tidak menggunakan kuasa untuk keadilan apalah gunanya,” katanya kesal.

Sebelum ini, keluarga Allahyarham Muhammad Adib berharap siasatan mencari penjenayah yang menyebabkan kematian anaknya dapat dilakukan segera berikutan sudah terlalu lama menunggu.

Bapa Muhammad Adib, Mohd Kassim Abdul Hamid, 64, berkata, beliau masih tidak berpuas hati dan kecewa apabila pihak bertanggungjawab tidak mengambil tindakan sewajarnya untuk membela kematian arwah.

“Sebelum ini, Mahkamah Koroner sudah putuskan kematian Adib akibat perbuatan jenayah oleh dua atau lebih individu tidak dikenali, mahkamah itu juga turut merumuskan kegagalan polis dan Pasukan Simpanan Persekutuan (FRU) dalam mengawal rusuhan juga menyumbang kematian anak saya.

“Peguam keluarga saya sendiri sudah minta polis segerakan siasatan selanjutnya, sampai sekarang tak nampak apa-apa tangkapan lagi.

“Polis tidak berhubung dengan saya untuk memberitahu sebarang perkembangan terkini,” katanya.

Muhammad Adib menghembuskan nafas terakhir di Institut Jantung Negara (IJN) pada 17 Disember 2018 selepas 21 hari bertarung nyawa susulan kejadian rusuhan di hadapan kuil Sri Maha Mariammam, USJ 25, Subang Jaya.


Pelajar Palestin dibunuh ganas rejim haram

TEBING BARAT, 27 Rabiulakhir 1444H, Selasa – Seorang pelajar Palestin dibunuh oleh tentera negara pengganas Israel ketika dalam perjalanan ke sekolah semalam.

Menurut Kementerian Kesihatan Palestin, Mahmoud Abdel-Jalil al-Saadi, 17, ditembak di perut ketika serbuan Israel di bandar Jenin di Tebing Barat yang diduduki.

“Seorang orang awam meninggal dunia akibat kecederaan kritikal selepas terkena peluru hidup pendudukan (Israel) di perut, di Jenin,” katanya dalam satu kenyataan.

Kementerian itu berkata, Saadi dalam perjalanan ke sekolah apabila dia terperangkap dalam keganasan.

Dia dimasukkan ke unit rawatan rapi di hospital Ibn Sina berhampiran dan kemudian disahkan meninggal dunia.

Media Palestin melaporkan lima yang lain cedera selepas tembakan meletus antara pejuang bersenjata dan tentera Israel.

Terdahulu, pegawai Israel menyerbu kejiranan Al-Hadaf Jenin dan mengepung rumah Ratib al-Bali sebelum menangkapnya.

Tentera Israel mendakwa, pihaknya konon sedang berusaha untuk menahan ‘operasi pengganas’ ketika serbuan itu.

“Semasa operasi itu, tembakan dilepaskan dan bahan letupan dilemparkan ke arah tentera.

“Askar bertindak balas dengan tembakan langsung ke arah suspek yang melepaskan tembakan ke arah mereka… Tembakan itu telah dikenal pasti,” katanya.

Tentera dan peneroka Israel telah membunuh 140 rakyat Palestin, termasuk sekurang-kurangnya 30 kanak-kanak, di Tebing Barat tahun ini, menjadikannya paling mengerikan secara purata bulanan bagi rakyat Palestin sejak Pertubuhan Bangsa-Bangsa Bersatu (PBB) mula mencatatkan rekod kematian pada 2005.

Seramai 49 lagi rakyat Palestin terbunuh ketika pengeboman Israel ke atas Gaza pada Ogos lalu.

Kira-kira 27 orang awam dan tentera Israel telah dibunuh oleh rakyat Palestin dalam tempoh yang sama, jumlah tertinggi sejak 2008.

Lebih 600,000 warga Israel tinggal di lebih 200 penempatan dan pos luar, yang dianggap haram di bawah undang-undang antarabangsa, merentasi Tebing Barat dan Baitulmaqdis Timur. – Agensi


50 peratus populasi dewasa telah terima dos penggalak

KUALA LUMPUR, 26 Jamadilakhir 1443H, Sabtu – Sebanyak 11,710,970 individu atau 50 peratus daripada populasi dewasa di negara ini telah menerima dos penggalak vaksin COVID-19 setakat malam tadi, demikian menurut data Kementerian Kesihatan (KKM) menerusi laman COVIDNOW.

Sementara itu, sebanyak 22,923,144 individu atau 97.9 peratus populasi dewasa di negara ini telah melengkapkan dos vaksin COVID-19 mereka, manakala 23,200,399 individu atau 99.1 peratus daripada golongan itu telah menerima sekurang-kurangnya satu dos vaksin.

Bagi populasi remaja berusia 12 hingga 17 tahun pula, sebanyak 2,787,267 individu atau 88.6 peratus telah melengkapkan vaksinasi mereka, manakala 2,867,165 individu atau 91.1 peratus lagi sudah menerima sekurang-kurangnya satu dos vaksin COVID-19.

Statistik harian itu juga menunjukkan sejumlah 178,567 dos vaksin diberikan semalam meliputi 1,635 dos pertama, 2,573 dos kedua dan 174,359 lagi dos penggalak.

Perkembangan itu menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) kepada 63,284,490 dos termasuk 11,710,970 dos penggalak.

Sementara itu, menurut portal GitHub KKM, sebanyak 12 kes kematian direkodkan semalam dengan satu daripadanya merupakan kematian di luar hospital (BID).

Johor dan Perak mencatatkan angka kematian tertinggi dengan masing-masing tiga kes, diikuti Pahang dan Sabah merekodkan masing-masing dua kes, manakala Melaka dan Selangor masing-masing satu kes. – Bernama


6 maut dalam nahas jalan raya libat lebih 130 kenderaan di Texas

DALLAS, 30 Jamadilakhir 1442H, Jumaat – Kemalangan dahsyat melibatkan lebih daripada 130 kenderaan di jalan raya Texas yang licin, menyebabkan sekurang-kurangnya enam orang mati dan berpuluh-puluh yang lain cedera, semalam.

Tragedi itu berlaku di tengah ribut musim sejuk yang menurunkan hujan beku, hujan salji dan salji di beberapa bahagian di Amerika Syarikat (AS).

Lokasi nahas di Interstate 35 berhampiran pusat bandar Fort Worth, beberapa treler, kereta dan trak saling bertembung serta berpusing dengan beberapa kenderaan lagi menimpa di atas kenderaan lain.

“Terdapat beberapa orang terperangkap di dalam kenderaan mereka, keadaan itu memerlukan penggunaan peralatan penyelamat hidraulik untuk mengeluarkannya,” kata Ketua Bomba Fort Worth, Jim Davis.

Sekurang-kurangnya 65 orang mendapatkan rawatan di hospital, dengan 36 daripadanya dibawa dengan ambulans dari lokasi nahas, termasuk beberapa yang mengalami kecederaan kritikal, kata jurucakap MedStar, Matt Zavadsky yang menyediakan perkhidmatan ambulans ke kawasan itu.

Kemalangan tersebut berlaku kira-kira jam 6 pagi Khamis, ketika kebanyakan pekerja hospital serta kecemasan menuju dan keluar dari tempat kerja, dengan sebilangan yang terbabit dalam kemalangan adalah pekerja penjagaan kesihatan dan responden kecemasan, termasuk pegawai polis, kata pegawai.

“Jalan raya itu begitu berbahaya sehingga beberapa mangsa pertama tergelincir di tempat kejadian,” kata Zavadsky.

Ribut ais muncul seperti pusaran polar – udara berpusing yang biasanya duduk di atas kutub Bumi – telah bergerak berhampiran sempadan AS-Kanada, menyebabkan cuaca lebih sejuk jauh ke selatan, kata seorang ahli meteorologi di Pusat Ramalan Cuaca Ribut Nasional di Norman, Oklahoma, Steve Goss. – Agensi


Cadangan UMNO adakan PRU15 segera undang malapetaka dahsyat

Oleh Siti Hafidah Abd Ghaffar

BANGI, 24 Jamadilawal 1442H, Jumaat – Perbalahan antara UMNO dan Parti Pribumi Bersatu Malaysia (Bersatu) bukan sahaja merugikan parti dan ahli, bahkan rakyat Melayu muslim di negara ini secara keseluruhan.

Ketika rakyat menghadapi kesulitan hidup, perebutan kuasa perlu diketepikan malah isu yang masih tidak menemui titik noktah harus segera diselesaikan.

Ketua Penerangan Angkatan Pemuda-Pemudi BERJASA (ANGKASA), Asyraf Badhrul berkata, pemulihan ekonomi negara, kes COVID-19 yang semakin meningkat, bencana alam, dan pelbagai lagi patut dijadikan fokus utama.

“Kita akui memang tak boleh nak tahu secara keseluruhan apakah benar dakwaan Wan Ahmad Fayshal yang akar umbi UMNO dipergunakan, tapi saya boleh faham kenapa beliau berkata sedemikian.

“Betul ke isu rakyat yang diperjuangkan UMNO sekarang? Atau itu cuma helah sahaja.

“Janggal apabila dilihat Datuk Seri Dr Ahmad Zahid Hamidi mengerahkan ketua bahagian untuk mendesak kepada PRU15, dalam keadaan negara sekarang.

“Terlalu banyak isu yang belum selesai, dan perebutan kuasa ini patutnya di belakang agenda,” katanya ketika dihubungi Ismaweb.net hari ini.

Beliau berkata demikian mengulas dakwaan Wan Ahmad Fayshal Wan Ahmad Kamal bahawa sebilangan pemimpin UMNO terkait kes mahkamah termasuk Presiden parti itu menggunakan suara kebangkitan akar umbi UMNO menolak Bersatu hanya demi memenuhi agenda peribadi mereka sahaja.

Ketua Pemuda Bersatu itu mendakwa, mereka menggunakan Bersatu sebagai kambing hitam bagi menjadikan alasan mempercepatkan pilihan raya, sedangkan jalan perundingan masih terbentang luas.

“Mereka menggunakan Bersatu sebagai alasan mempercepatkan pilihan raya, sedangkan sebenarnya boleh sahaja segala isu kerusi (pilihan raya) dan perbezaan yang menjadi pertikaian mereka dirunding.

“UMNO ada banyak kelompok, tetapi satu kelompok paling ketara adalah kelompok terkait kes mahkamah yang banyak memainkan peranan mendesak. Jadi ini sebenarnya perkara terselindung di sebalik kebangkitan suara akar umbi menolak Bersatu,” dakwanya.

Ditanya mengenai cadangan segelintir pihak supaya Pilihan Raya Umum ke-15 diadakan secepat mungkin, Asyraf berkata, ia hanya wajar dilaksanakan setelah keadaan baik pulih; nombor kes yang terkawal; atau majoriti rakyat sudah divaksin.

“Kalau PRU diadakan, kita ibarat mengundang malapetaka lebih dahsyat ke rumah kita sendiri.

“Jangan lupa PRN Sabah yang telah menjahanamkan usaha frontliners mengekang wabak ini,” katanya.


Realitinya majoriti pelajar sekolah vernakular tak fasih bahasa Melayu

Oleh Siti Hafidah Abd Ghaffar

BANGI, 21 Muharam 1444H, Jumaat – Agak sukar mempercayai kenyataan Timbalan Menteri Pendidikan, Datuk Dr Mah Hang Soon, kononnya penguasaan bahasa Melayu pelajar sekolah vernakular telah meningkat pada masa ini.

Ini kerana, meskipun tidak semua pelajar, majoritinya dikesan tidak fasih berbahasa Melayu di sekolah vernakular, kata Pengerusi Biro Perpaduan Ummah dan Komuniti Majlis Perundingan Melayu Malaysia (MPM), Kamal Shukri Abdullah Sani.

Menurutnya, ia berikutan pelajar menggunakan bahasa Mandarin ketika belajar termasuk subjek Sejarah yang sepatutnya menggunakan bahasa Melayu.

“Bahkan subjek bahasa Melayu juga diajar dalam jumlah masa yang sangat terhad,” katanya ketika dihubungi Ismaweb.net.

Menceritakan pengalaman beliau ketika menjadi panel hakim dalam pertandingan pidato dan bahas membabitkan sekolah vernakular di peringkat kebangsaan, Kamal Shukri berkata, kebanyakan pelajar yang mengambil bahagian cekap menghafal dan bersedia dengan soalan ramalan.

Katanya, perkara itu dapat dikesan apabila diajukan soalan terbuka kepada peserta, kebanyakan pelajar terpinga-pinga bahkan ada yang tergagap-gagap untuk menjawab.

“Jadi kenyataan kata meningkat itu, saya rasa jumlah mungkin sangat sedikit. Ini berdasarkan komunikasi dan interaksi kita dengan lulusan dan mereka yang sedang belajar.

“Kita percaya perkara ini dikemukakan oleh yang berkenaan untuk menunjukkan bahawa sekolah vernakular ini masih relevan dan dapat menguasai bahasa kebangsaan dengan baik oleh kerana itu ia patut diteruskan dan tiada masalah.

“Itu tujuan sebenar yang kita dapat kesan tetapi realitinya tidak sebegitu,” katanya.

Pautan berkaitan;


40.8 peratus populasi Malaysia lengkap dua dos vaksin: JKJAV

KUALA LUMPUR, 15 Muharram 1443H, Selasa –  Sebanyak 40.8 peratus populasi keseluruhan di Malaysia atau 13,315,774 orang telah lengkap menerima dua dos suntikan vaksin COVID-19 setakat semalam, menurut Jawatankuasa Khas Jaminan Akses Bekalan Vaksin COVID-19 (JKJAV).

Jawatankuasa itu yang berkongsi maklumat berkenaan di laman Facebook rasminya memaklumkan setakat semalam juga, 18,476,589 individu sudah menerima dos pertama, menjadikan kumulatif pemberian vaksin menerusi Program Imunisasi COVID-19 Kebangsaan (PICK) kini sebanyak 31,792,363 dos.

Menurut perkongsian maklumat itu, peratusan populasi dewasa yang menerima kedua-dua dos meningkat kepada 56.9 peratus setakat semalam.

Dalam pada itu, vaksinasi harian semalam pula mencatatkan penurunan kepada 396,576 dos berbanding 441,100 dos diberikan dua hari lepas, dengan 246,109 daripadanya merupakan dos kedua.

PICK dilancarkan pada 24 Februari lepas bagi memberikan vaksinasi untuk membendung pandemik COVID-19 di seluruh negara. – Bernama


Total lockdown bermula 1 Jun berjaya?

SECARA umumnya, kes harian #COVID19 menunjukkan trend penurunan namun tetap pada nilai yang tinggi iaitu melebihi 5,000 kes sehari. Pada masa yang sama, kes harian Selangor juga terus menjadi penyumbang utama kes harian Malaysia.

Beberapa negeri telah menunjukkan trend penurunan khususnya Terengganu yang hampir 2 minggu kekal pada bawah 100 kes sehari.

Adakah total lockdown GAGAL di Selangor manakala BERJAYA di Terengganu? Apakah faktor KEGAGALAN di Selangor?

Adakah patut kerajaan Perikatan Nasional (PN) teruskan total lockdown untuk seluruh negara atau boleh longgarkan untuk negeri yang semakin baik perubahannya?

Tetapi, Terengganu juga perlu belajar dari kluster komuniti dan kluster raya yang berlaku dalam sebulan yang lepas. Disebabkan kesilapan individu tertentu yang melanggar arahan kuarantin, potong gelang tapi tetap bergaul dalam komuniti telah menyebabkan kes yang banyak di kalangan keluarga dan masyarakat. We have learnt the hard way!

Justeru, rakyat Terengganu mesti terus patuh kepada arahan dan Prosedur Standard Operasi (SOP), pakai pelitup muka dan mengamalkan penjarakan fizikal. Kalau diberi peluang untuk dilonggarkan Perintah Kawalan Pergerakan (PKP) cubalah patuh pada SOP supaya kita boleh hidup seperti sediakala.

Dr Ihsanuddin Abbas
AJK Pengamal Perubatan dan Kesihatan Muslim Malaysia (I-Medik)


12 kanak-kanak antara 17 korban kebakaran bas di Pakistan

KARACHI, 17 Rabiulawal 1444H, Jumaat – Seramai 12 kanak-kanak antara 17 orang yang maut dalam kejadian kebakaran membabitkan sebuah bas membawa mangsa banjir dari Karachi ke wilayah Sindh selatan Pakistan.

Kesemua 80 penumpang bas itu adalah mangsa banjir yang ditempatkan di Karachi selepas bencana menenggelamkan kampung mereka di Khaipur Nathan Shah di hulu Sindh.

“Sekurang-kurangnya 17 mayat ditemukan daripada bas berkenaan. Daripada mereka, 12 adalah kanak-kanak, dua wanita dan tiga lelaki.

“Seorang lagi mayat kanak-kanak disyaki masih berada di dalam bas tetapi memandangkan keadaan mayat mengerikan dan kedudukannya sangat rapat selepas terbakar maka kami tidak pasti 100 peratus,” kata Setiausaha Kesihatan Parlimen Sindh, Qasim Soomru.

Katanya, kesemua mangsa banjir daripada komuniti yang sama dan telah ditempatkan di Karachi selepas bencana itu melanda kampung mereka.

Kejadian dipercayai berlaku pada waktu malam berhampiran balai polis di bandar Nooriabad.

Timbalan Penguasa Polis Nooriabad, Wajid Thaheem berkata, kebakaran yang menyambar pada keseluruhan bas dipercayai berpunca daripada litar pintas dalam penghawa dingin kenderaan.

Banjir monsun – yang diburukkan lagi oleh perubahan iklim – melanda Pakistan selama berbulan-bulan, sehingga membunuh sekurang-kurangnya 1,700 orang dan memusnahkan infrastruktur negara itu. – Agensi


Enam maut, 8 cedera dipanah petir di selatan Pakistan

ISLAMABAD, 11 Zulkaedah 1444H, Rabu – Sekurang-kurangnya enam maut dan lapan yang lain cedera akibat dipanah petir dalam kejadian di daerah Tharparkar di wilayah Sindh, selatan Pakistan.

Menurut perkhidmatan penyelamat, mangsa maut terdiri daripada lima remaja dan seorang lelaki berusia 35 tahun.

Katanya, semua mangsa berasal dari daerah Tharparkar.

Insiden pada awal pagi Selasa itu berlaku di kampung Sataro, ketika sebilangan besar penduduk sedang berjalan kaki untuk menghadiri majlis perayaan tempatan.

“Kakitangan penyelamat dan penduduk tempatan memindahkan mangsa ke hospital,” kata perkhidmatan penyelamat.

Susulan insiden itu, orang ramai bergegas menyelamatkan diri dari lokasi kejadian selepas petir menyambar.- Agensi


Tabung Haji tidak dikuasai bukan Islam: PM

KUALA LUMPUR, 22 Zulkaedah 1441H, Selasa – Lembaga Tabung Haji (TH) kini mempunyai lebihan aset berbanding liabiliti sebanyak RM1.9 billion dan tidak dikuasai orang bukan Islam, kata Perdana Menteri Tan Sri Muhyiddin Yassin.

Beliau berkata kedudukan terkini aset TH pada 30 Jun 2020 seperti yang diumumkan dalam laporan prestasi TH setengah tahun pertama 2020 adalah berjumlah RM78 bilion.

“Selaras dengan pelaksanaan Pelan Pemulihan dan Penstrukturan TH, aset-aset yang kurang berdaya saing telah dipindahkan kepada sebuah Syarikat Tujuan Khas (SPV) iaitu Urusharta Jamaah Sdn Bhd (UJSB) yang dimiliki penuh oleh kerajaan di bawah Menteri Kewangan Diperbadankan (MKD).

“Oleh yang demikian, TH tidak dikuasai oleh orang bukan Islam,” kata perdana menteri dalam jawapan bertulis di Dewan Rakyat.

Muhyiddin berkata demikian bagi menjawab soalan Dr Mujahid Yusof (PH-Parit Buntar) yang bertanya mengenai kedudukan aset terkini Tabung Haji serta adakah kerajaan terdahulu telah menjual banyak aset TH dan membiarkan TH dikuasai oleh orang bukan Islam. – Bernama


Omicron: Golongan berisiko diminta kawal pergerakan

Oleh Zuhayati Yazid

BANGI, 28 Rabiulakhir 1443H, Jumaat – Kawalan pergerakan adalah langkah paling sesuai dilaksanakan bagi mengekang varian Omicron COVID-19 daripada merebak dan menjadi tidak terkawal.

Pengerusi Pertubuhan Doktor-Doktor Islam Malaysia (PERDIM) Selangor, Dr Norzaidi Zakaria berkata, langkah itu penting supaya keadaan menjadi terkawal terutama melibatkan golongan berisiko seperti warga emas dan kanak-kanak.

“Kita perlu bertindak segera dengan melaksanakan pergerakan kawalan dan hadkan pergerakan kepada perkara-perkara yang penting sahaja.

“Untuk bercuti atau perkara-perkara yang tidak penting sebolehnya kita ditangguhkan dahulu kerana bimbang keadaan melarat dan sekali gus menyebabkan sistem jagaan kesihatan sektor awam tenat seperti yang pernah berlaku sebelum ini,” katanya ketika dihubungi Ismaweb.net, hari ini.

Dalam masa sama, katanya orang ramai dinasihatkan supaya jangan bersikap tidak peduli dalam pematuhan prosedur operasi standard (SOP) sedia ada.

Katanya, ini kerana semakin ramai dilihat mula mengambil ringan dalam pematuhan SOP ditetapkan berbanding sebelum ini.

“Pastikan SOP kekal dipatuhi ketika kita cuba menjalani kehidupan bersama kewujudan Omicron ini.

“Saya yakin sekiranya kita mengambil langkah berjaga-jaga sesama sendiri perkara ini boleh dikawal,” tegas beliau.

Malaysia hari ini merekodkan kes pertama varian dibimbangi (VOC), Omicron, membabitkan seorang pelajar yang mempunyai rekod perjalanan dari Afrika Selatan.

Penemuan itu disahkan Menteri Kesihatan, Khairy Jamaluddin Abu Bakar sambil memaklumkan pelajar terbabit sudah diarah menjalani kuarantin diri.


Presiden Chad terkorban pertahan tanah air

N’DJAMENA, 8 Ramadan 1442H, Selasa – Presiden Chad, Idriss Deby yang memerintah negara lebih 30 tahun terkorban dalam medan pertempuran dengan kumpulan pemberontak di utara negara ini.

Difahamkan kematian Deby, 68, diumumkan selepas beliau diisytiharkan menang pilihan raya presiden pada 11 April, sekali gus membuka jalan baginya untuk terus berkuasa selama tempoh enam tahun lagi.

Jurucakap tentera, Jeneral Azem Bermandoa Agouna menerusi siaran televisyen negara berkata, Deby terkorban ketika mempertahankan tanah air.

Susulan itu, majlis ketenteraan yang diketuai anak Deby, Mahamat Idriss Deby Itno 37, akan mengambil alih tempat beliau.

Isnin lalu, kempen Deby mengatakan bahawa beliau menyertai pasukan tentera barisan hadapan selepas pemberontak yang berpangkalan di sempadan utara Libya menuju ke ibu kota.

Punca sebenar kematian beliau masih belum jelas bagaimanapun sumber diplomatik Eropah mengatakan bahawa Deby telah dibunuh. – Agensi


Pembangkang usah bising lagi isu kerusi, tumpu usul berkaitan COVID-19

Oleh Ainul Illia Meor Suzurudin

BANGI, 25 Zulhijjah 1442H, Rabu – Penegasan Perdana Menteri, Tan Sri Muhyiddin Yassin bahawa beliau masih mempunyai sokongan majoriti dan berikutan itu isu peletakan jawatannya tidak berbangkit perlu diterima oleh semua pihak terutama pihak pembangkang.

Terdahulu, Muhyiddin dalam perutusan khas menyatakan telah menyembah maklum kepada Yang di-Pertuan Agong bahawa beliau menerima sejumlah surat akuan dari Ahli-Ahli Dewan Rakyat yang beliau masih mempunyai kepercayaan majoriti Ahli Dewan Rakyat pada masa ini.

Muhyiddin berkata, beliau sedar kedudukannya sebagai Perdana Menteri sering kali dipersoalkan.

Sehubungan itu, Agong telah berkenan untuk Muhyiddin menentukan keabsahannya di Parlimen melalui undi percaya pada September ini.

Mengulas perkara itu, penganalisis politik, Prof Dr Ahmad Atory Hussein meminta supaya pembangkang tidak membangkitkan lagi isu peletakan jawatan Perdana Menteri sehingga Dewan Rakyat bersidang pada bulan September.

Tegasnya, apa yang perlu dilakukan oleh pembangkang ketika ini sebagai pihak yang rasional adalah memfokuskan ke arah pemulihan negara dan bukan bertelagah soal jumlah kerusi.

“Apa yang disyorkan Muhyiddin kepada Agong bagi menentukan keabsahan beliau sebagai Perdana Menteri, melalui suatu usul undi percaya kepadanya telah diperkenakan oleh Agong. Itu adalah caranya, saya harap pembangkang tiada bising lagi mengenai usul tidak percaya sekarang ini.

“Pentingkan usul berkaitan COVID-19, lebih baik fokus pada itu. Diminta juga supaya pembangkang tumpu usul bagi membahas dan mengungkai Ordinan-Ordinan Darurat pada sidang Parlimen tidak lama lagi,” katanya ketika dihubungi Ismaweb.net, hari ini.

Beliau menegaskan, jika terbukti Perdana Menteri mempunyai sokongan majoriti pada sidang Dewan Rakyat akan datang, maka pembangkang perlu menerimanya dan saling berganding bahu untuk membantu membangunkan negara.

Sebarang perbalahan mengenai kuasa, katanya, tidak wajar dilakukan ketika ini, bahkan Pilihan Raya Umum ke-15 (PRU15) seeloknya diadakan hanya selepas pandemik COVID-19 selesai dan mereda.

Sementara itu, mengulas mengenai sokongan terhadap Muhyiddin, Prof Atory menjangkakan Parti Pejuang Tanah Air (Pejuang) yang dipimpin oleh Tun Dr Mahathir Mohamad akan banyak membantu Muhyiddin.

“Saya berpendapat cadangan supaya Dr Mahathir menjadi pengerusi kepada Jawatankuasa Khas Kabinet mengenai Pelan Pemulihan Negara (JKKPPN) juga amat baik.

“Adalah elok sekiranya Muhyiddin mempertimbangkan untuk peranan itu kepada Dr Mahathir, maka akan nampak kerjasama antara dua pihak.

“Jikalau Muhyiddin luluskan, ia dapat mewujudkan perpaduan antara Pejuang dan Parti Pribumi Bersatu Malaysia (Bersatu), bekerjasama seperti sedia kala,” katanya.

Di samping itu, beliau berkata, antara perkara utama yang perlu diingat adalah kini di dalam UMNO terdapat dua kelompok iaitu yang menyokong Datuk Seri Dr Ahmad Zahid Hamidi serta yang menyokong Perikatan Nasional (PN).

Beliau percaya bahawa wakil dari UMNO yang mengikuti Ahmad Zahid adalah lebih 10 kerusi sahaja, manakala wakil UMNO-BN yang mengikuti PN diketuai Datuk Seri Ismail Sabri Yaakob dianggarkan sekitar 30 kerusi.

“Jadi pada pandangan saya, Tun M besar kemungkinan akan menyertai Perikatan Nasional. Sebab apa, sebab kluster mahkamah dah tidak ada dalam UMNO yang mengikuti PN.

“Yang menyebabkan bergaduh kelam kabut sebab ada Ahmad Zahid dan Datuk Seri Najib Razak. Sekarang ini, ‘UMNO Zahid’ sudah keluar dari PN. Bermakna mereka sudah jadi pembangkang, taraf mereka sama seperti Pakatan Harapan. Dan dia tak boleh lagi nak mengada-ngada patah balik,” dakwanya.


Taliban tahan 18 kakitangan NGO, warga Amerika didakwa sebar ajaran Kristian

KABUL, 1 Rabiulawal 1445H, Ahad – Pihak berkuasa Taliban Afghanistan menahan 18 kakitangan sebuah pertubuhan bukan kerajaan (NGO), termasuk seorang wanita Amerika, atas tuduhan terlibat dalam kerja mubaligh Kristian di negara itu.

“Dokumen dan audio diperoleh menunjukkan mereka menjemput orang ramai untuk menyertai agama Kristian,” kata jurucakap kerajaan untuk wilayah itu Abdul Wahid Hamas Ghori, merujuk kepada kakitangan NGO yang berdaftar di Switzerland.

Beliau berkata, pasukan keselamatan dan perisikan telah memerhati kumpulan tersebut sejak sekian lama.

Misi Bantuan Antarabangsa (IAM) mengesahkan kakitangannya ditahan dua kali bulan ini dari pejabat NGO itu di wilayah Ghor, Afghanistan dan dibawa ke ibu negara Kabul.

Dalam satu kenyataan IAM memaklumkan bahawa 18 orang, termasuk ‘warga asing,’ telah ditahan bagaimanapun pihaknya tidak mempunyai maklumat mengenai dakwaan itu.

“Sekiranya sebarang pertuduhan dikemukakan terhadap organisasi kami atau mana-mana anggota, kami akan menyemak berdasarkan bukti yang dikemukakan,” kata IAM.

NGO itu mendakwa, pertubuhannya tidak memberikan bantuan mengikut fahaman politik atau agama.

“Kami menghargai dan menghormati adat dan budaya tempatan,” katanya.

IAM telah beroperasi di Afghanistan sejak 1966, fokus dalam bidang penjagaan mata, kesihatan dan pendidikan.

Mereka kehilangan sepuluh pegawai perubatan, termasuk lapan warga asing, dalam serangan di Afghanistan utara terpencil pada 2010.

Pemimpin Taliban mengaku bertanggungjawab ketika itu, mendakwa para medik adalah mubaligh Kristian dan menuduh mereka bekerja sebagai pengintip tentera. – Agensi


Tak patuh SOP di tempat kerja punca kluster Ladang Bukit

KUALA TERENGGANU, 4 Syaaban 1442H, Khamis – Kluster Ladang Bukit yang menjadi kluster baharu kes COVID-19 di Terengganu berpunca daripada ketidakpatuhan prosedur operasi standard (SOP) di tempat kerja, kata Pengarah Kesihatan negeri, Dr Nor Azimi Yunus.

Katanya, sejak kluster itu didaftarkan pada 12 Mac lalu, seramai 96 individu disahkan positif COVID-19 dan 1,023 kontak rapat berjaya dikesan melibatkan empat daerah iaitu  Kemaman, Dungun, Marang dan Kuala Terengganu.

Menurutnya, kluster Ladang Bukit melibatkan jangkitan di tempat kerja di Kerteh dengan 49 daripada 161 pekerja dikesan positif COVID-19 secara serentak.

“Untuk kluster ini seramai lima murid dan seorang guru dari enam sekolah rendah turut dijangkiti,” katanya menerusi kenyataan yang dimuat naik laman Facebooknya hari ini.

Beliau berkata penularan COVID-19 boleh dicegah sekiranya orang ramai mematuhi SOP di tempat kerja bagi mengelak kluster seperti Ladang Bukit.

Beliau turut mengingatkan orang ramai untuk mendaftar sebagai penerima vaksin secepat mungkin. – Bernama


Pelaksanaan kadar gaji minimum RM1,500 mulai 1 Mei

KUALA LUMPUR, 16 Syaaban 1443H, Sabtu – Kerajaan meluluskan pelaksanaan kadar gaji minimum RM1,500 sebulan di seluruh negara mulai 1 Mei ini, umum Perdana Menteri Datuk Seri Ismail Sabri Yaakob.

Ismail Sabri yang juga Naib Presiden UMNO berkata perkara itu akan berkuat kuasa terlebih dahulu membabitkan syarikat-syarikat besar dan Syarikat Berkaitan Kerajaan (GLC).

“Bagi syarikat-syarikat mikro yang mempunyai kurang pekerja dan kurang pendapatan, Menteri Sumber Manusia (Datuk Seri M. Saravanan) akan berbincang dengan Tan Sri Noh Omar (Menteri Pembangunan Usahawan dan Koperasi) mohon agar tangguhkan dulu (penguatkuasaan) kepada syarikat-syarikat kecil ini,” katanya.

Ismail mengumumkan perkara itu ketika menggulung perbahasan pada Perhimpunan Agung UMNO 2021 di sini hari ini.

Kali terakhir gaji minimum dinaikkan adalah pada 1 Februari 2020, dengan kenaikan RM100 daripada RM1,100 ke RM1,200 sebulan, ketika pembentangan Bajet 2020. – Bernama


Kes tanah Raub: Jika menang dakwa juga, jangan halau sahaja!

BANGI, 5 Jamadilawal 1442H, Ahad – Perjuangan melindungi 12,000 ekar tanah daripada diteroka – sama seperti mempertahankan martabat serta maruah bangsa Melayu.

Justeru, kerajaan Pahang dan pemimpin Melayu patut berasa malu sekiranya tanah yang diceroboh pekebun haram di Raub gagal dipertahankan dalam keputusan mahkamah 23 Disember ini.

Ahli Sekretariat Veteran Tentera Bertindak, Mejar (B) Razali Zakaria berkata, sekiranya kerajaan kalah, maka kesemua tanah itu akan terus diteroka pekebun haram yang telah mengaut untung sejak 40 tahun dahulu.

“Jadi, mana kita nak letak muka? Kita mahukan tanah ini kerana ia adalah martabat dan maruah yang perlu dipertahankan.

“Kita berperang bukan sebab nak ambil tanah, tetapi mahu kuasai tanah kerana itulah martabat kita. Sebab itu Palestin nakkan tanah dia dari Israel,” katanya dalam wawancara di Facebook Pertubuhan-Pertubuhan Pembela Islam (PEMBELA), malam tadi.

Beliau berkata, sekiranya keputusan mahkamah tidak berpihak kepada kerajaan Pahang, sekretariat veteran bersama PEMBELA menuntut Suruhanjaya Siasatan Diraja (RCI) ditubuhkan.

“Dengan adanya RCI, kita mahukan siasatan lebih adil, telus dan menyeluruh sehingga ke akar umbi.

“Kita mahu pihak yang daripada awal sudah bertanggungjawab sejak 40 tahun dulu dalam isu ini,” katanya.

Bagaimanapun, jika keputusan berpihak kepada kerajaan, Mejar Razali mendesak pihak pekebun haram bukan hanya dihalau daripada tanah berkenaan, bahkan didakwa atas kesalahan menceroboh.

“Veteran tentera di Taiping dipenjara dua tahun dan didenda RM50,00, kenapa pekebun yang meneroka lagi besar hanya cukup dihalau keluar tanpa dikenakan tindakan?

“Kita desak mereka dihalau dari tanah itu dan didakwa atas pencerobohan,” katanya.

9 Disember lalu, Mahkamah Tinggi Kuantan menetapkan tarikh 23 Disember ini untuk keputusan kes pekebun durian Musang King yang menceroboh tanah milik kerajaan negeri.

Penangguhan itu dibuat Hakim Datuk Zainal Azman Ab Aziz bagi memberi laluan kepada kedua-dua pihak responden yang diwakili Peguam Kanan Persekutuan, Noor Fadzila Ishak dan plaintif yang diwakili peguam, Siew Choon Jern dan Brendan Siva menyelesaikan pengurusan kes.

Menurutnya, mahkamah juga perlu meneliti afidavit baharu yang dikemukakan pihak plaintif pada minggu lepas untuk mengguna pakai keputusan yang sama terhadap satu lagi permohonan sama yang difailkan 94 lagi pekebun.

Ini menjadikan keseluruhan sebanyak 204 pekebun memfailkan permohonan semakan kehakiman terhadap enam responden iaitu Pentadbir Tanah Daerah Raub dan Pengarah Jabatan Perhutanan, kerajaan Pahang.

Ia juga termasuk Perbadanan Kemajuan Pertanian Negeri Pahang, Royal Pahang Resources PKPP Sdn Bhd dan Pejabat Penasihat Undang-Undang Negeri Pahang.

Sebelum ini, Setiausaha Kerajaan Negeri, Datuk Seri Dr Sallehuddin Ishak memaklumkan, kerajaan Pahang kerugian RM30 juta hasil cukai tanah dalam isu pencerobohan tanah untuk penanaman durian secara haram di Raub.

Beliau berkata, nilai kerugian itu berdasarkan kadar terendah pajakan dan cukai tanah untuk tempoh 10 tahun.


BERJASA tekad terus lantang bersuara demi Islam, Melayu

BANGI, 30 Rabiulawal 1442H, Isnin – Barisan Jemaah Islamiah Se-Malaysia (BERJASA) bertekad untuk terus lantang bersuara khusus melibatkan isu Islam dan orang Melayu.

Malah, parti tersebut juga terbuka mengadakan perbincangan dengan mana-mana blok politik termasuk pembangkang asalkan ia mendatangkan kebaikan kepada watan.

Presidennya, Datuk Dr Ir Badrulhisham Abdul Aziz menegaskan, BERJASA sentiasa berpegang kepada politik berintegriti dan menolak kepada pendekatan populis.

“Kita akan terus bersuara dan mengemukakan pandangan dan cadangan penyelesaian untuk watan ini terutama isu Melayu dan Islam.

“Kita beramal dengan politik berprinsip…pintu perundingan dan perbincangan dengan parti lain sentiasa terbuka, namun kami punya agenda tersendiri untuk kepentingan rakyat dan negara,” katanya ketika dihubungi Ismaweb.net, hari ini.

Beliau berkata demikian ketika mengulas perjumpaan delegasi BERJASA diketuai Setiausaha Agungnya, Haji Aziz Sardan ke Pejabat Parti Pribumi Bersatu Malaysia (BERSATU) Negeri Johor, di Kempas Utama.

Pada masa sama, Dr Badrulhisham berkata, usaha memperkukuhkan parti kini sedang giat dijalankan dengan memberi keutamaan kepada pembangunan pemimpin muda.

Beliau yang mesra disapa Tok Badh turut mendedahkan, tenaga pakar dan profesional BERJASA juga bekerja keras mengkaji serta merancang pembangunan watan pada masa hadapan terutamanya dalam sektor pendidikan, ekonomi, sains dan teknologi

“Kami terus bekerja untuk mengukuhkan parti terutama sekali membangunkan pemimpin-pemimpin anak muda untuk masa depan.

“Baru-baru ini kami telah keluarkan kerangka Belanjawan Alternatif 2021 sebelum belanjawan negara dibentangkan di Parlimen. Alhamdulillah ia mendapat maklum balas yang amat baik dari pelbagai golongan masyarakat.

“Di samping itu jentera pilihan raya sedang bergerak dengan aktif untuk menghadapi segala kemungkinan PRU (pilihan raya umum) bila-bila masa,” katanya lagi.


NLD gesa PBB tak iktiraf pentadbiran tentera Myanmar

YANGON, 26 Jamadilakhir 1442H, Isnin –  Bekas parti pemerintah Myanmar – yang digulingkan – menggesa Pertubuhan Bangsa-Bangsa Bersatu (PBB) dan masyarakat antarabangsa tidak mengiktiraf Majlis Pentadbiran Negara yang dibentuk susulan rampasan kuasa tentera di negara itu.

Majlis itu ditubuhkan pada 2 Februari lalu berikutan penahanan sejumlah pegawai dan pemimpin kerajaan – yang diketuai ketua tentera Myanmar.

Parti Liga Demokrasi Kebangsaan (NLD) – diketuai pemimpin de facto, Aung San Suu Kyi, juga antara yang ditahan sewaktu rampasan kuasa tentera – mengeluarkan kenyataan meminta PBB tidak mengiktiraf pemerintahan tentera.

Menyifatkan rampasan kuasa itu tidak sah, NLD menggesa pihak kedutaan untuk tidak bekerjasama dengan pemerintah tentera.

Anggota Jawatankuasa Eksukutif Pusat NLD, Aung Kyi Nyint berkata, pihaknya menyedari terdapat beberapa diplomat asing bersedia untuk bekerjasama dengan pemerintah tentera, namun tidak menyatakan lanjut dakwaan itu.

“Rampasan kuasa tidak sesuai dengan Perlembagaan dan pemerintah yang dipimpin oleh Presiden Win Myint yang ditahan masih kerajaan sah.

“Tiada negara yang harus mengiktiraf pentadbiran tentera jika mereka menghormati norma demokratik,” katanya.

Suu Kyi dan pemimpin awam lain ditahan oleh tentera sebelum Parlimen bermula 1 Februari lalu, selepas pilihan raya umum pada November yang menyaksikan partinya menang besar.

Suu Kyi, walaupun dianggap terkenal di Myanmar, imejnya di peringkat antarabangsa tercalar ekoran tindakan kerasnya terhadap minoriti Rohingya pada 2017.

Kini, ribuan rakyat menyertai tunjuk perasaan antirampasan kuasa bagi menuntut pembebasan Suu Kyi serta mendesak demokarasi dikembalikan ke negara itu.

Di Yangon, lebih 1,000 orang berkumpul mengadakan demonstrasi tiga hari berturut-turut. – Agensi


RUU Kawalan Produk Merokok dibentang minggu depan

BANGI, 19 Rabiulawal 1445H, Khamis – Rang Undang-Undang (RUU) Kawalan Produk Merokok Demi Kesihatan Awam 2023 atau RUU Generasi Penamat (GEG) akan dibentangkan di Dewan Rakyat, minggu depan.

Menteri Kesihatan, Dr Zaliha Mustafa berkata, pembentangan berkenaan merupakan bacaan kedua yang akan dilakukan pada hari Selasa.

“Pembentangan ini dibuat susulan keputusan jemaah menteri semalam.

“Ia merupakan satu bentuk komitmen berterusan Kementerian Kesihatan (KKM) dalam memastikan kesihatan dan keselamatan rakyat Malaysia dilindungi daripada bahaya produk merokok,” katanya menerusi kenyataan, hari ini.

Pada 12 Julai lalu, RUU GEG dibentangkan untuk bacaan pertama sebelum dirujuk ke Jawatankuasa Pilihan Khas (JKPK) Kesihatan.

Hasil penelitian yang dibuat oleh ahli JKPK bagi memantapkan RUU ini supaya ia ini dapat dibincangkan, diteliti dan disokong oleh semua pihak (bipartisan).

Malah, beberapa siri mesyuarat dan sesi libat urus bersama dengan semua pihak berkepentingan telah diadakan.

Selain itu, beberapa syor yang dikemukakan oleh JKPK dan KKM menerima baik semua syor-syor yang dicadangkan tersebut.

Justeru itu, KKM menyeru seluruh lapisan masyarakat termasuk ahli Parlimen, individu, ibu bapa, guru dan tokoh masyarakat bersama-sama memainkan peranan dan menyokong usaha KKM dalam membentangkan RUU ini dengan menyuarakan sokongan.

RUU berkenaan bertujuan mewujudkan GEG yang hanya akan membabitkan golongan individu lahir selepas 1 Januari 2007.

Terdahulu, Parlimen meluluskan RUU Kawalan Produk Tembakau dan Merokok 2022 pada Ogos lalu sebelum dirujuk ke Jawatankuasa Pilihan Khas (JPK) Parlimen untuk diteliti serta membuat syor penambahbaikan.


Presiden Palestin terima peletakan jawatan ahli PLO

RAMALLAH, 24 Rabiulakhir 1442H, Khamis – Presiden Palestin Mahmoud Abbas menerima peletakan jawatan Ahli Jawatankuasa Eksekutif Pertubuhan Pembebasan Palestin (PLO), Hanan Ashrawi.

Beliau yang juga aktivis politik dan ketua Jabatan Diplomasi dan Dasar Awam PLO dalam satu kenyataan mengesahkan perkara itu, memberitahu peletakan jawatannya berkuat kuasa pada akhir tahun ini.

“Selaras dengan komitmen seumur hidup saya terhadap prinsip-prinsip integriti dan ketelusan, saya ingin menyatakan perkara-perkara berikut mengenai peletakan jawatan saya dari Jawatankuasa Eksekutif PLO.

“Saya bertemu dengan Presiden Mahmoud Abbas pada 24 November 2020 dan kami mengadakan perbincangan yang jujur dan ramah, di mana saya memaklumkan kepadanya mengenai keputusan saya untuk mengundurkan diri daripada jawatan berkenaan mulai akhir tahun ini,” katanya.

Hanan berkata, surat peletakan jawatan secara bertulis telah diserahkan kepada Mahmoud pada 26 November lalu.

“Seperti yang telah saya tegaskan kembali kepada Presiden Mahmoud Abbas, saya akan terus melayani rakyat Palestin dalam setiap kemampuan, walaupun di luar pejabat,” katanya. -Agensi


PBM larang ahlinya sertai Muafakat Nasional

BANGI, 5 Jamadilakhir 1444H, Khamis – Parti Bangsa Malaysia (PBM) melarang ahlinya daripada menyertai Muafakat Nasional, pertubuhan bukan kerajaan (NGO) yang diasaskan Tan Sri Anwar Musa pada 14 Disember lalu.

Malah, parti itu tidak teragak-agak untuk menggantungkan dan membatalkan keahlian mana-mana individu yang melanggar arahan parti.

Presidennya, Larry Sng berkata, perkara berkenaan diputuskan dalam Majlis Mesyuarat Tertinggi dengan melarang ahli-ahli PMB menyertai MN

“Mereka yang didapati berbuat demikian dengan menyertai MN akan digantung dan dibatalkan keahliannya,” katanya dalam kenyataan, hari ini.

Beliau melihat ia sebagai langkah ke arah permulaan baharu untuk memastikan partinya memiliki pemimpin bersih dan berpengalaman serta ikhlas dalam membawa perubahan positif landskap politik negara.

“Kami tidak akan membawa masuk pemimpin kontroversi daripada parti lain untuk menyertai PBM, sebaliknya memupuk pemimpin baharu dalam kalangan ahli.

“Mereka yang tidak berpuas hati, dialu-alukan untuk pergi,” katanya.

Beliau menegaskan, PBM kini menyokong kerajaan campuran yang dipimpin Datuk Seri Anwar Ibrahim.

“Parti yang membentuk kerajaan hari ini merupakan sekutu baharu PBM dan kedudukan kerajaan merupakan hala tuju parti,” katanya.

Terdahulu, PBM memecat Datuk Zuraida Kamaruddin bersama 10 yang lain kerana gagal memberi maklum balas kepada Jawatankuasa Disiplin PBM dalam tempoh tujuh hari.


Rakyat lebih bimbangkan kos sara hidup berbanding ‘gelombang hijau’: Tinjauan

KUALA LUMPUR, 15 Muharam 1445H, Rabu – Tinjauan badan pemikir mendapati rakyat Malaysia lebih bimbang terhadap peningkatan kos sara hidup daripada potensi ‘gelombang hijau’ atau kebangkitan ekstremisme.

Institut Analisis Strategik dan Penyelidikan Dasar (Insap) mendapati, rakyat lebih merisaukan kemampuan mereka untuk menampung kos sara hidup dalam keadaan pendapatan yang tidak stabil dan perbelanjaan yang semakin meningkat.

Ianya semua kerana kenaikan harga barangan dan makanan yang dijangka berlaku dalam beberapa bulan akan datang.

“Pemilik perniagaan telah menunjukkan kemerosotan dalam urus niaga runcit dan jumlah pelanggan.

“Ini menimbulkan kebimbangan mengenai keupayaan mereka untuk membayar pinjaman dan membayar gaji pekerja kerana majoriti pelanggan tempatan kini mengurangkan perbelanjaan,” katanya dalam satu kenyataan, hari ini.

Perkara ini susulan tinjauan baru-baru ini oleh badan pemikir membabitkan 292 responden dari Selangor dan Negeri Sembilan, apabila lebih 80 peratus menuntut supaya langkah mengurangkan kos sara hidup dilaksanakan segera.

Ia mendapati bahawa pembaharuan ekonomi adalah kebimbangan kedua terbesar dalam kalangan rakyat dengan lebih 65 peratus responden meletakkannya sebagai keutamaan kedua mereka.

Badan pemikir itu menyatakan, kebimbangan yang semakin meningkat ini telah menyebabkan ramai rakyat Malaysia seolah hilang harapan dalam aspek ekonomi yang positif seperti yang  dijanjikan, terutama dalam masyarakat Melayu.

“Walaupun tinjauan menunjukkan majoriti lebih 59 peratus responden berpuas hati dengan pentadbiran semasa, kepuasan dalam kalangan responden Melayu khususnya adalah jauh lebih rendah berbanding responden Cina dan India,” kata Insap.

Pihaknya menambah bahawa hanya 35 peratus responden Melayu menyatakan berpuas hati dengan tadbir urus dan pengurusan ekonomi Perdana Menteri Datuk Seri Anwar Ibrahim, manakala 40 peratus menyatakan rasa tidak puas hati.

“Ini berikutan pembabitan kerajaan yang tidak mencukupi dalam isu arus perdana seperti kos sara hidup telah memburukkan lagi kesan kepada ekonomi,” kata badan pemikir itu.


Guna aplikasi FMRS pantau lokasi berisiko gelinciran tanah

BANGI, 8 Jamadilakhir 1443H, Selasa –Jabatan Perhutanan Semenanjung Malaysia (JPSM) akan memantau dan mengenal pasti kawasan berisiko berlakunya insiden lambakan kayu hanyut, gelinciran tanah dan kejadian kepala air.

Langkah itu dilaksanakan dengan kerjasama jabatan perhutanan negeri ekoran hujan lebat dan banjir besar yang direkodkan.

Menteri Tenaga dan Sumber Asli, Datuk Seri Takiyuddin Hassan berkata, JPSM akan mengguna pakai aplikasi sistem ‘Forest Monitoring Using Remote System’ (FMRS), termasuk penggunaan dron bagi tujuan penguatkuasaan.

Ia juga termasuk pemantauan dan pengesanan perubahan litupan kawasan hutan secara waktu sebenar, katanya.

“Saya juga mengarahkan JPSM untuk mengemukakan laporan terbabit dan langkah mitigasi yang boleh dilaksanakan dalam tempoh sebulan.

”Pada masa sama, JPSM turut diminta kenal pasti kawasan Taman Eko Rimba dan hutan lipur yang belum dipasang sistem amaran awal untuk pemasangan segera bagi memastikan kawasan itu selamat kepada penduduk setempat dan serta awam,” katanya dalam kenyataan, hari ini.

Tegas Takiyuddin, dasar kerajaan Persekutuan dalam sektor pengurusan perhutanan adalah jelas iaitu berasaskan amalan Pengurusan Hutan Secara Berkekalan.

Dasar itu katanya, merangkumi pelaksanaan sistem tebangan memilih atau ‘Selective Management System’ (SMS) sejak 1978, Catuan Tebangan Tahunan (CTT) 1981 dan persijilan pengurusan hutan berdasarkan ‘Malaysian Criteria and Indicators for Forest Management Certification’ (MC&I) 2012.

“Tadbir urus sektor perhutanan juga dikawal selia melalui Akta Perhutanan Negara 1984 [Akta 313] dan ordinan/enakmen perhutanan peringkat negeri,” katanya.

Malah, kerajaan turut memastikan pengawalan aktiviti pengusahasilan di hutan tanah kerajaan melalui Pekeliling Ketua Pengarah Perhutanan Semenanjung Malaysia bertajuk ‘Panduan Amalan Baik Hutan (Good Forest Practices) untuk Pengusahasilan Kayu Kayan Tanah Kerajaan’ pada 2016.

“Ia juga sebagai rujukan utama kepada jabatan perhutanan negeri.

“Kementeriannya komited dalam memastikan kekayaan sumber asli terus dijaga, diuruskan dengan mampan dan digunakan secara bertanggungjawab.

“Saya minta pemegang taruh, termasuk kerajaan negeri selaku pengurus sumber asli di peringkat negeri bersama-sama kementerian memastikan dasar kerajaan Persekutuan dilaksana dan dipantau demi pembangunan negara mampan seterusnya masa depan generasi akan datang,” katanya.


India import lebih 500,000 tan minyak sawit dari Malaysia

NEW DELHI, 2 Rejab 1442H, Ahad – India mengimport lebih 500,000 tan minyak sawit dari Malaysia pada Januari daripada keseluruhan import minyak makan sebanyak 1.07 juta tan.

Import dari Malaysia terdiri daripada 497,337 tan minyak sawit mentah (MSM), 9,204 tan minyak isirung sawit mentah dan 2,701 tan oleh sawit RBD, berdasarkan angka yang dikeluarkan oleh sebuah kumpulan industri.

Persatuan Pengekstrak Pelarut India (SEA) berkata, import MSM dari Malaysia oleh India pada Januari adalah lebih 23 peratus daripada pembelian pada Disember.

Import minyak sawit negara berjumlah 780,741 tan pada bulan lepas, iaitu 73 peratus daripada semua import minyak sayuran.

Bahagian minyak sawit daripada import pada Disember sebanyak 58 peratus, dan import kacang soya merosot dengan ketara mengurangkan bahagian minyak masak sebatian berbanding minyak sawit pada Januari, menurut SEA.

Import minyak makin merosot kepada 1.07 juta tan pada bulan lepas daripada 1.32 juta tan pada Disember. – Bernama


Pakej 5G Rahmah boleh dilanggani mulai hari ini

PUTRAJAYA, 14 Safar 1445H, Khamis – Mulai hari ini bersempena sambutan Hari Kebangsaan, rakyat Malaysia layak untuk melanggan Pakej 5G RAHMAH dengan spesifikasi asas pelan data melibatkan telefon pintar berharga tidak melebihi RM240.

Menteri Komunikasi dan Digital, Fahmi Fadzil berkata, dalam kemeriahan sambutan kemerdekaan negara, rakyat boleh menggunakan peluang untuk melanggan pakej tersebut yang juga menawarkan pelan pascabayar serendah RM60 sebulan dengan data minimum 60GB sehingga Disember tahun ini.

“Penjawat awam juga akan mendapat rebat RM10 sebulan untuk tempoh 12 bulan bagi pakej pascabayar bernilai RM60 dan ke atas, mulai 16 Sep ini,” katanya pada sidang media selepas sambutan Hari Kebangsaan 2023 di Dataran Putrajaya di sini, hari ini.

Bagi menghargai pengamal media di negara ini, Fahmi berkata golongan itu juga boleh menikmati rebat sebulan bil telefon bimbit bagi bulan September, di bawah Insentif Rebat RAHMAH Pengamal Media.

Beliau berkata semua pengamal media yang memiliki kad perakuan media Jabatan Penerangan layak mendapat rebat satu bulan bil telefon bimbit itu.

“Insya-Allah akan ada beberapa perkara lagi akan diusahakan untuk pengamal media,” katanya.

Selasa lepas ketika melancarkan pakej 5G RAHMAH, Fahmi berkata, ia yang melibatkan pilihan telefon pintar sama ada jenama Samsung A14 5G atau Honor 90 Lite 5G itu, hanyalah merupakan spesifikasi asas bagi pemberian pakej 5G RAHMAH dan pihak telco amat digalakkan menyediakan tawaran yang lebih baik. – Bernama


Malaysia akan terima 1 juta dos vaksin AstraZeneca dari Jepun

TOKYO, 14 Zulkaedah 1442H, Jumaat – Jepun, hari ini mengatakan bahawa ia akan menghantar dua juta dos tambahan vaksin AstraZeneca Plc COVID-19 ke Taiwan dan Vietnam.

Pada masa sama, ia memaklumkan bahawa pengaturan sedang dibuat untuk menghantar satu juta dos masing-masing ke Thailand, Malaysia, Indonesia dan Filipina.

Sumbangan secara langsung itu, yang bakal membantu Jepun meningkatkan pengaruh diplomatiknya di Asia, muncul ketika negara-negara kaya giat memberikan lebih banyak dos kepada program Akses Sejagat Vaksin COVID-19 (COVAX) untuk menutup kekurangan 200 juta dos.

Jepun telah menjanjikan sejumlah USD$1 bilion (RM4.16 bilion) dan 30 juta dos vaksin untuk COVAX dan mengatakan penghantaran terus ke negara jiran Asia bulan ini dilakukan di luar COVAX untuk mempercepat urusan.

Jepun memberikan 1.24 juta dos kepada Taiwan dan satu juta kepada Vietnam bulan ini dan merancang untuk berkongsi tambahan satu juta dos masing-masing dengan kedua-duanya.

Sebelum ini, Taiwan telah menuduh China menyekat aksesnya untuk mendapatkan vaksin asing, yang dinafikan oleh Beijing.

Pulau itu, yang dituntut oleh China sebagai wilayahnya sendiri, juga menerima 2.5 juta dos vaksin dari Amerika Syarikat bulan ini.

Jepun menggunakan 120 juta dos vaksin AstraZeneca yang telah dimilikinya, kerana ia tidak mempunyai rancangan segera untuk menggunakan vaksin itu di negaranya di tengah kebimbangan yang berlanjutan berkenaan laporan antarabangsa mengenai pembekuan darah.

Menteri Luar Negeri, Toshimitsu Motegi mengatakan pada hari Jumaat bahawa Jepun akan mula menyediakan 11 juta dos secara keseluruhan ke wilayah-wilayah termasuk Asia Tenggara, Asia Barat Daya dan kepulauan Pasifik melalui COVAX mulai pertengahan Julai. – Agensi


Kemungkinan lebih ramai pegawai, anggota babit Geng Nicky

JOHOR BAHRU, 2 Ramadan 1442H, Rabu – Polis Johor tidak menolak kemungkinan terdapat lebih ramai pegawai dan anggota polis yang bersekongkol dengan kumpulan jenayah terancang Geng Nicky, dipercayai diketuai ahli perniagaan dalam buruan, Datuk Seri Nicky Liow Soon Hee.

Ketua Polis Johor, Datuk Ayob Khan Mydin Pitchay berkata, ia susulan dari soal siasat dan laporan forensik yang dilakukan oleh pihaknya.

“Pegawai dan anggota berkenaan akan ditangkap sebaik sahaja siasatan selesai dengan bukti yang cukup untuk tindakan diambil di bawah jenayah terancang,” katanya pada sidang media di sini hari ini.

Bagaimanapun, katanya, senarai nama dan pegawai polis didakwa bersekongkol dengan kumpulan itu tidak akan didedahkan kepada umum.

“Kita di Johor sudah buktikan. Kita sudah tangkap 24 anggota dan pegawai penguat kuasa menerusi Op Benteng dan mereka sudah dituduh di mahkamah.

“Inilah format yang saya gunakan dalam kes Datuk Seri Nicky. Yang pasti apabila siasatan sudah lengkap nanti, tangkapan akan dibuat. Tunggu dan lihat,” katanya.

Dalam perkembangan berasingan, Ayob Khan berkata, dari Januari lalu sehingga kini, seramai 78 anggota dan pegawai polis telah berdepan tindakan tatatertib termasuk lapan yang telah dibuang kerja.

Bagi tempoh yang sama, sebanyak 30 kertas siasatan turut dibuka membabitkan kesalahan rasuah, dadah, jenayah dan komersial.

“Minggu depan akan ada lagi 12 yang akan dibuang kerja. Tindakan buang kerja melibatkan anggota yang melakukan salah laku, bukanlah satu perkara yang membanggakan. Keutamaan kita ialah membuka kertas siasatan dan mengambil tindakan segera,” katanya.

Sepanjang tahun lepas pula, katanya seramai 92 pegawai dan anggota telah berdepan dengan tindakan tatatertib. – Bernama


27 Rohingya tak lemas, sudah masuk Malaysia secara haram

LANGKAWI, 6 Zulhijjah 1441H, Isnin – Seramai 27 etnik Rohingya yang dikhuatiri lemas di pulau ini kelmarin,  sebenarnya dalam keadaan selamat dan sudah memasuki negara ini secara haram.

Pengarah Agensi Penguatkuasaan Maritim Malaysia (Maritim Malaysia) Negeri Kedah dan Perlis, Laksamana Pertama Maritim Mohd Zawawi Abdullah berkata, 13 lelaki, sembilan wanita dan lima kanak-kanak terdiri daripada empat lelaki dan seorang perempuan dijumpai bersembunyi di Pulau Rebak Besar dekat sini, pada pukul 6.15 petang semalam.

Mereka ditemukan semasa Operasi Mencari dan Menyelamat yang dilaksanakan susulan  pihak berkuasa mendapat laporan awal daripada seorang etnik Rohingya yang ‘terselamat’ kononnya 24 orang penumpang lain dikhuatiri lemas selepas dikatakan terjun dari sebuah bot di pulau ini pada Sabtu, pukul 8 malam.

Helah itu dipercayai merupakan  modus operandi terbaharu etnik berkenaan cuba memasuki negara ini secara tidak sah kerana sebelum ini terdapat kes mereka sengaja membocorkan sebuah bot serta merosakkan enjinnya berhampiran pulau ini sebelum mendarat di Malaysia.

“(Awalnya) pasukan operasi mencari dan menyelamat itu gagal menemukan sebarang petunjuk atau mangsa. Pasukan operasi kemudian mendapat aduan dari seorang nelayan tempatan yang menemukan seorang lelaki etnik Rohingya di Pulau Rebak Besar, seterusnya bot Kilat Maritim Malaysia telah diatur gerak ke lokasi  berkenaan.

“Migran tersebut telah dibawa pulang ke Jeti Maritim Malaysia Negeri Kedah dan Perlis, Bukit Malut untuk siasatan. Dia kemudian memaklumkan ada 26 lagi migran masih bersembunyi di pulau itu.

Ekoran itu, Bot Kilat dan Kapal Maritim (KM) Gagah bersama aset Tentera Laut Diraja Malaysia (TLDM) melakukan pencarian sebelum menemukan 26 lagi migran berusia antara lima hingga 45 tahun,” kata Mohd Zawawi.

Mohd Zawawi berkata demikian dalam sidang media di Ibu Pejabat Maritim Negeri Kedah dan Perlis, Bukit Malut di sini hari ini.

Mengulas lanjut, beliau berkata, semua migran seramai 28 orang itu termasuk pengadu telah dibawa ke Jeti Maritim Malaysia Negeri Kedah dan Perlis, Bukit Malut untuk siasatan lanjut dan menjalani saringan awal COVID-19 sebelum diserahkan kepada Jabatan Imigresen Malaysia.

Beliau berkata, hasil siasatan awal mendapati, migran terbabit  telah terjun dari sebuah bot nelayan sebelum berenang ke pulau berkenaan.

“Kita masih menyiasat sejak bila mereka berada di pulau tersebut dan bagaimana berjaya lolos masuk ke perairan negara.

“Selain itu, siasatan mendapati migran ditahan itu mempunyai kaitan dengan dua tekong darat atau ‘dallal’ yang ditangkap dalam operasi melibatkan lima agensi, 21 Julai lalu.

“Berkenaan modus operandi pergerakan migran ini, kita tidak menolak kemungkinan sebuah bot nelayan perlu datang untuk mengambil mereka tetapi kerana dua tekong darat itu telah ditahan menyebabkan mereka kehilangan arah menyebabkan seorang berenang menuju kawasan ‘breakwater’ (pemecah ombak) di Kuala Chenang,” katanya.

Mohd Zawawi turut melahirkan rasa kesal dengan sikap nelayan tempatan yang disyaki menjadi ‘pengangkut’  membawa masuk migran ke negara ini.

“Siasatan mendapati modus operandi sindiket menggunakan taktik menyeludup migran daripada bot induk yang berada berhampiran sempadan perairan negara ke bot nelayan tempatan bagi mengaburi pihak berkuasa tempatan,” katanya.

Pasukan Petugas Kebangsaan (NTF) turut percaya kemasukan kumpulan pendatang tersebut mendapat bantuan penduduk tempatan disyaki menjadi tali barut kepada sindiket penyeludupan migran.

Komander NTF Laksamana Madya, Datuk Aris Adi Tan Abdullah mendakwa ia berikutan ada penduduk setempat di pulau itu yang dikesan memberi kemudahan bot-bot nelayan bagi tujuan mengaburi pihak berkuasa.

“Ini berikutan taktik digunakan mereka setelah memasuki perairan negara dengan cara menaiki bot-bot nelayan tempatan.

“Mereka (migran) kemudiannya akan menyamar sebagai nelayan sebelum mendarat di pulau-pulau sekitar Pulau Langkawi,” katanya dalam satu kenyataan hari ini.

Aris Adi menyifatkan penglibatan penduduk tempatan yang didapati membantu kemasukan migran melalui perairan atau daratan persempadanan negara merupakan pengkhianat negara.

Beliau berkata, NTF akan sentiasa membuat pemantauan berterusan serta tindakan tegas akan diambil bagi memastikan kesejahteraan dan keselamatan negara terpelihara,” katanya.

“Tangkapan demi tangkapan akan dilakukan bagi mengesan saki-baki sindiket terlibat dalam penyeludupan migran.

“Masyarakat digesa bekerjasama dalam menyalurkan sebarang maklumat berkenaan dengan migran, penyeludupan, pencerobohan sempadan atau sebarang kegiatan jenayah rentas sempadan melalui talian penting Pusat Operasi NTF (011-6251 1223),” katanya.- Bernama


TH tubuh task force bincang proses serah semula aset

KUALA LUMPUR, 16 Rabiulawal 1445H, Isnin – Lembaga Tabung Haji (TH) akan menubuhkan pasukan petugas khas (task force) bagi meneruskan perbincangan terperinci dengan Kementerian Kewangan (MOF) berkaitan proses penyerahan semula aset.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, kepentingan kerajaan dan pendeposit menjadi keutamaan dalam perbincangan.

Beliau memaklumkan, TH dan MOF telah memulakan perbincangan secara tidak rasmi pada Jumaat lepas.

Susulan itu, TH akan membentuk task force yang akan membincangkan perkara ini secara terperinci.

“Prosesnya akan diketahui selepas perbincangan itu sebab perlu kenal pasti aset-aset terlibat dan nilai semua perkara.

“Saya yakin bahagian pelaburan TH akan mainkan peranan penting dalam perbincangan ini,” katanya seperti dilapor akhbar tempatan.

Sebelum ini, Perdana Menteri, Datuk Seri Anwar Ibrahim dilaporkan berkata, kerajaan akan menyerahkan semula aset TH yang diletakkan di bawah Syarikat Bertujuan Khas (SPV) MOF.

Beliau berkata, keputusan itu dibuat selepas MOF berpuas hati dengan isu pengurusan dan tata kelola yang berbangkit sebelum ini, selain prestasi kewangan TH yang terus memulih, khususnya selepas bergelut isu kepincangan sebelum ini.

Katanya, pemulangan aset itu akan dilaksanakan secara berperingkat.


Kemenangan pejuang Palestin perlu jadi ibrah buat umat Islam

BANGI, 9 Syawal 1442H, Jumaat – Kemenangan yang diraih pejuang Palestin selepas 11 hari diserang rejim pengganas Israel wajar dijadikan ibrah oleh umat Islam.

Terdahulu, pejuang Palestin meraikan kemenangan selepas pengganas Israel secara rasmi menerima cadangan Mesir untuk melaksanakan gencatan senjata tanpa syarat.

Keputusan rejim Tel Aviv itu secara tidak langsung memberi isyarat kemenangan kepada Pergerakan Perjuangan Islam Palestin (Hamas) dan tentera Briged al-Qassam.

Ia juga kejayaan buat seluruh penduduk Palestin, khususnya di Gaza dan Baitulmaqdis serta umat Islam dan penyokong perjuangan Palestin di seluruh dunia.

Bahkan Wanita Barisan Jemaah Islamiah Se-Malaysia (BERJASA) turut tidak ketinggalan meraikan kemenangan umat Islam Palestin.

Sambil mengucapkan rasa syukur di atas kejayaan tersebut, Ketua Wanita BERJASA, Ustazah Siti Umi Kalsom Hussin turut merakamkan ucapan tahniah.

“Tahniah untuk saudara-saudara kita di Palestin atas kemenangan gilang gemilang ini.

“Marilah kita mengambil ibrah dan pengajaran daripada kejayaan ini. Kerja yang bersungguh-sungguh, pengorbanan yang tinggi dan keimanan yang bulat kepada Allah SWT adalah syarat utama kejayaan.

“Dengan persiapan sehabis baik dan tawakal yang tinggi ini, tidak mustahil kumpulan yang kecil mampu menewaskan gerakan gergasi dunia yang sombong,” katanya dalam kenyataan, hari ini.

Bagaimanapun media melaporkan, kurang 24 jam selepas gencatan senjata dipersetujui di antara Israel dan Hamas, polis negara pengganas itu kembali menyerang perkarangan Masjid al-Aqsa.

Bukan setakat menyerang, mereka turut melepaskan tembakan gas pemedih mata ke arah penduduk Palestin selepas solat Jumaat.

Pertubuhan Bulan Sabit Merah di Baitulmaqdis melaporkan, 20 cedera ekoran daripada serangan tersebut.


PDRM syor pinda akta berkait dadah selaras perkembangan semasa

MELAKA, 12 Zulkaedah 1443H, Ahad – Polis Diraja Malaysia (PDRM) mencadangkan kepada kerajaan supaya meminda atau menggubal beberapa akta berkaitan hukuman dadah selaras dengan perkembangan semasa salah guna bahan terlarang itu di negara ini.

Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay berkata, sebagai contoh, jenis dadah yang kini banyak disalah guna penagih di negara ini ialah syabu dan pil ekstasi berbanding heroin sebelum ini.

“Sebelum ini, bagi heroin 15 gram memang hukuman gantung tetapi bagi syabu dan pil ekstasi ialah 50 gram (hukuman gantung)… jadi kita nak kurangkan lagi berat bagi syabu kepada 15 gram.

“Cadangan ini telah dibawa kepada KDN (Kementerian Dalam Negeri) sebelum diserahkan kepada Jabatan Peguam Negara untuk diteliti secara menyeluruh,” katanya kepada pemberita selepas Majlis Penutup Seminar Isu Sosial Masyarakat: Situasi, Cabaran dan Pencegahan Dalam Era Masa Kini di Dewan Canselor Universiti Teknikal Malaysia Melaka (UTeM) di sini hari ini.

Beliau berkata, selain itu, pihaknya sedang menyenaraikan bahan kimia terlarang yang digunakan untuk menghasilkan dadah jenis baharu seperti syabu, ketamin, pil yaba dan pil kuda.

Katanya, setakat ini lebih 60 bahan kimia terlarang tersenarai dalam penggunaan penghasilan dadah jenis baharu di Malaysia berbanding lebih 900 bahan kimia terlarang untuk tujuan tersebut yang tersenarai di luar negara.

Selain itu, Ayob Khan berkata, PDRM dengan kerjasama pelbagai agensi penguatkuasaan lain seperti Jabatan Kastam Diraja Malaysia (JKDM) dan Agensi Penguatkuasaan Maritim Malaysia (APMM), akan terus memperkukuhkan kawalan di sempadan negara bagi mengekang peningkatan penyeludupan ganja dari Thailand, susulan keputusan kerajaan negara itu membenarkan rakyatnya menanam ganja berkuat kuasa 9 Jun lepas.

Beliau berkata, keputusan Thailand itu dilihat akan memberi impak kepada aktiviti penyeludupan ganja ke negara ini ekoran tiada lagi sekatan pergerakan tumbuhan itu di negara berkenaan walaupun ia masih dilarang di Malaysia.

“Pergerakan ganja di negara itu tiada had lagi… mungkin semua akan tunggu di sempadan untuk masuk ke Malaysia dan semalam sahaja sebanyak 860 kilogram ganja yang cuba diseludup masuk dari Thailand ke negara ini berjaya dirampas,” katanya.

Mengulas tentang pemansuhan hukuman mati mandatori di negara ini dengan hukuman gantian tertakluk budi bicara mahkamah, beliau berkata, ia tidak akan memberi kesan negatif pada usaha PDRM untuk memerangi jenayah dadah dan operasi penguatkuasaan akan terus dipertingkatkan.- Bernama


Polis tahan suspek pembunuhan di Bangsar

KUALA LUMPUR, 1 Syaaban 1442H, Ahad – Polis menahan seorang suspek berhubung pembunuhan seorang lelaki berusia 28 tahun di Bangsar.

“Pada hari Sabtu 13 Mac, serbuan dilakukan di Jalan 11, Selayang Baru Batu Caves sekitar jam 3.30 petang.

“Seorang suspek lelaki berusia 26 tahun, ditangkap ketika itu,” kata Ketua Polis Daerah Brickfields ACP Anuar Omar dalam satu kenyataan, hari ini.

Polis sebelum ini mengatakan bahawa lima suspek telah dikenal pasti.

Siasatan awal mendapati kejadian berlaku di sebuah lorong di Jalan Telawi 3.

“Mangsa yang maut ialah seorang lelaki berusia 28 tahun yang sebelum itu minum minuman keras di sebuah kedai di Jalan Telawi bersama rakannya yang berusia 30 tahun,” katanya.

Dalam kejadian pada awal pagi 13 Mac, kedua-dua mereka dipercayai dalam perjalanan ke tempat letak kenderaan, mereka telah berjumpa sekumpulan suspek dan berlaku pergaduhan.

Katanya, mangsa yang maut telah ditoreh di bahagian badan dengan menggunakan pisau dan ditikam dengan botol bir oleh suspek.

“Mangsa kemudian cuba melarikan diri ke arah Bangsar Village dan terjatuh di hadapan kedai serbaneka.

“Mangsa kemudian dibawa ke Pusat Perubatan Universiti Malaya (PPUM) oleh rakannya dan meninggal dunia ketika mendapatkan rawatan.

“Rakan mangsa pula mengalami cedera parah di bahagian muka dan masih dirawat di Hospital Kuala Lumpur,” katanya.

Katanya, motif kejadian dipercayai berlaku akibat dendam lama antara mangsa yang maut dan suspek.

Beliu memaklumkan, kes kini sedang disiasat mengikut Seksyen 302/326 Kanun Keseksaan kerana menyebabkan kematian dan cedera parah.


8 mangsa nahas LRT saman Rapid Rail, Prasarana

KUALA LUMPUR, 5 Ramadan 1444H, Isnin – Lapan individu yang terlibat dalam nahas Transit Aliran Ringan (LRT) aliran Kelana Jaya pada Mei 2021, memfailkan saman terhadap Rapid Rail Sdn Bhd dan Prasarana Malaysia Berhad atas dakwaan cuai kerana gagal memastikan pengangkutan awam itu beroperasi dengan selamat sehingga menyebabkan mereka mengalami kecederaan.

Kesemua plaintif iaitu Tengku Amalie Tengku Alauddin Shah, 47, Marvena Jitol, 28, Riezariel Haeqal, 23, Rozita Che Rus, 28, Ng Siow Nee, 36, Siti Nuraliah Hashim, 26, Nurul Athirah Mohd K Jabayee, 36, dan Muhammad Firdaus Mohd Saleh, 35, memfailkan saman itu menerusi Tetuan Vin Partnership di Mahkamah Tinggi di sini, pada 9 Mac lepas dengan menamakan Rapid Rail dan Prasarana Malaysia sebagai defendan pertama dan kedua.

Berdasarkan pernyataan tuntutan, kesemua plaintif yang sebelum kejadian sihat tubuh badan dan mental, berkata mereka telah menaiki tren laluan LRT Kelana Jaya sebelum tren itu melanggar sebuah lagi tren antara Stesen LRT Kampung Baru dan Stesen LRT KLCC.

Mereka mendakwa kemalangan dan pelanggaran tren yang dinaiki berlaku akibat kecuaian daripada defendan pertama dan kedua sepenuhnya dan kesemua plaintif mengalami pelbagai kerugian selain kecederaan pada tubuh badan.

“Defendan pertama dan kedua pada masa pelanggaran telah gagal dan cuai dalam memastikan keselamatan plaintif pertama hingga kelapan selain gagal memastikan kereta api selamat digunakan oleh penumpang.

“Selepas kemalangan pada 24 Mei 2021 tersebut, Pengerusi Bukan Eksekutif syarikat defendan kedua iaitu Datuk Seri Tajuddin Abdul Rahman telah membuat jenaka ketika sidang media dengan berkata kedua-dua tren itu ‘bercium antara satu sama lain’ selain dilihat ketawa pada sidang media sama yang diterbitkan pelbagai saluran televisyen,” dakwa kesemua plaintif dalam pernyataan tuntutan itu.

Menurut plaintif, kedua-dua defendan antara lain telah gagal memastikan kereta api selamat untuk bergerak ke hadapan dan tiada sebarang halangan oleh kereta api lain, gagal melaksanakan prosedur operasi standard (SOP) yang menyebabkan pelanggaran tersebut serta gagal memberhentikan, memperlahankan atau mengawal kereta api supaya kemalangan dapat dielakkan.

Oleh itu, mereka menuntut lebih RM860,000 sebagai ganti rugi khas, am dan teladan serta faedah sebanyak lima peratus atas kesemua jenis ganti rugi tersebut, kos dan relif lain yang difikirkan wajar oleh mahkamah.

Berdasarkan semakan di laman web kehakiman, pengurusan kes ditetapkan di hadapan Timbalan Pendaftar Mohamad Hafizul Awang pada 11 April ini.

Dalam insiden kemalangan pada 8.45 malam, 24 Mei 2021 itu, seramai 47 penumpang tren dilaporkan parah manakala 166 mengalami kecederaan ringan apabila sebuah tren yang membawa penumpang dan sebuah tren rosak yang sedang dipandu uji bertembung antara satu sama lain.  – Bernama


Melayu jangan tertipu gaya DAP tarik sokongan

BANGI, 1 Ramadan 1442H, Selasa – Respon Hannah Yeoh dan Tony Pua terhadap kenyataan Ronnie Liu Tian Khiew ‘supaya DAP tidak mencairkan kecinaannya untuk meraih sokongan Melayu’, perlu dipandang lebih serius.

Terdahulu, Ronnie – Ahli Jawatankuasa DAP Kebangsaan – dalam satu program di Klang memaklumkan, parti itu tidak boleh dibataskan hanya untuk mendapatkan sokongan orang Melayu dan tidak perlu mencairkan kecinaannya hanya kerana kritikan daripada musuh politik mereka.

Dakwanya, DAP perlu bekerjasama dengan parti-parti Melayu lain tetapi tidak boleh menjatuhkan maruah atau menggambarkan diri sebagai parti bukan Cina.

Bagaimanapun, kenyataan itu ditempelak Ahli Parlimen DAP, Hannah Yeoh dengan menyifatkan kenyataan Ronnie sebagai satu pemikiran toksik dan sempit kerana DAP merupakan parti untuk semua rakyat Malaysia.

Tegasnya, kenyataan itu bukan seperti DAP yang disertai beliau selama ini.

Tony Pua yang juga Ahli Parlimen Damanasara pula menyifatkan Ronnie sebagai ‘cauvinis Cina yang tidak diperlukan parti’.

Ketua Pemuda BERJASA Pusat, Ustaz Fahmi Bazlan Muda berkata, pemimpin-pemimpin DAP itu dilihat cuba mengelak dan menyembunyikan kerakusan mereka.

Terutama dalam mencari sokongan dan undi Melayu melalui kecairan identiti mereka dalam meraikan masyarakat Malaysia yang majmuk, khususnya orang Melayu dan Islam, katanya.

“Mereka adalah lebih rasis kerana melindungi perjuangan melalui gaya yang sangat sukar dibaca oleh masyarakat khusunya orang Melayu Islam. Kita tak boleh tertipu.

“Ini terbukti ketika Hannah Yeoh menang di Kerusi DUN Subang Jaya. Beliau meraih sokongan penuh masyarakat Cina dan majoriti Melayu.

“Istilah Umar Abdul Aziz, dipakaikan pula orang Melayu kepada pimpinan DAP Cina yang proaktif dan mesra Melayu. Istilah kafir yang adil lebih mulia dari muslim yang korup,” katanya dalam satu kenyataan, hari ini.

Mengulas lanjut, beliau berkata, sokongan berterusan daripada masyarakat Cina dan Melayu terhadap Hannah Yeoh di Subang Jaya dan Segambut, akhirnya meletakkan dia pada posisi yang sebenarnya mereka idamkan-idamkan iaitu sebahagian daripada Ahli Parlimen dan sempat menyandang Jawatan Timbalan Menteri Wanita.

“Dengan cara itulah kerusi-kerusi Parlimen hilang dari tangan MP Melayu dan DAP menguasai majoriti dalam Pakatan Harapan (PH).

“Mereka sangat kuat dan lantang sehingga ketika PH memerintah kita lihat seolah-olah DAP yang mendominasi keputusan kerajaan,” katanya.

Berikutan senario itu, Ustaz Fahmi menegaskan bahawa sebahagian daripada impiannya pada Pilihan Raya Umum ke-15 (PRU15) adalah dengan ‘membuang’ DAP dari Parlimen.

“Kita akan sekat penambahan kerusi Parlimen DAP, dan PRU akan datang kita pastikan DAP tiada di Parlimen,” katanya.


Cagaran KWSP hanya untungkan golongan bank, rakyat tetap terjerat hutang

BANGI, 17 Syaaban 1444H, Jumaat – Hanya golongan tertentu seperti bank dan elit sahaja yang akan mendapat keuntungan sekiranya pencarum Kumpulan Wang Simpanan Pekerja (KWSP) dibenarkan menggunakan wang tersebut sebagai cagaran pembiayaan kewangan.

Menyelar cadangan kerajaan, Naib Presiden BERJASA, Ir Ts Muhammad Lukman Al Hakim Mohamad menyifatkan ia lebih berkiblatkan Barat yang kapitalis ekonomi.

“Idea tersebut hanya menjerat rakyat dan menguntungkan golongan elitis dan bank sahaja namun tidak mampu membantu menyelesaikan masalah rakyat yang semakin terhimpit, hari ini.

“Kita tahu ramai rakyat di negara ini memiliki simpanan KWSP yang sangat terhad dan kita tidak tahu faedah yang dikenakan oleh bank.

“Selain banyak lagi yang samar dalam kes berkenaan,” katanya dalam kenyataan, hari ini.

Semalam, Perdana Menteri, Datuk Seri Anwar Ibrahim berkata, kaedah itu boleh ditawarkan kepada mana-mana pencarum KWSP yang ‘terdesak’ untuk mendapatkan pinjaman kewangan dengan cagaran daripada agensi terbabit.

Tidak bersetuju dengan langkah itu, Muhammad Lukman mengesyorkan supaya kerajaan membenarkan pengeluaran KWSP secara bersasar tanpa syarat kepada rakyat yang terdesak.

Katanya, solusi yang lebih tuntas adalah dengan membenarkan pengeluaran KWSP secara bersasar tanpa syarat selain menyediakan pinjaman mikro.

“Itu cadangan yang bernas dan boleh dilakukan di negara ini,” katanya

Statistik sebelum ini menunjukkan kira-kira dua juta pencarum KWSP hari ini memiliki kurang RM10,000 dalam akaun dan 71 peratus daripada mereka hanya memiliki kurang daripada RM50,000.


Vernakular tembok penghalang perpaduan rakyat

BANGI, 17 Zulkaedah 1441H, Khamis – Ketiadaan pemimpin berjiwa besar menyebabkan Malaysia makin jauh untuk melaksanakan tujuan Penyata Razak 1956 dalam aspek sistem pendidikan satu aliran di negara ini.

Ketua Angkatan Pemuda Pemudi BERJASA, Hazwan Mohamad berkata, bukan hanya negara sudah jauh untuk melaksanakannya, bahkan usaha ke arah sistem pendidikan satu aliran juga ditolak secara beransur-ansur.

Beliau kesal kerana hanya Malaysia sahaja yang masih mengekalkan sistem vernakular, sedangkan negara lain telah pun berubah melaksanakan sistem pendidikan satu aliran.

“Penyata Razak 1956 berdiri atas matlamat besar. Waktu itu semua bersetuju dengan tujuannya.

“… tujuan dasar pelajaran hendak menyatukan budak-budak daripada semua bangsa di dalam negeri ini dengan memakai satu peraturan pelajaran yang meliputi semua bangsa dengan menggunakan bahasa kebangsaan sebagai bahasa pengantar yang besar.

“…walaupun perkara ini tidak dapat dilaksanakan dengan serta-merta melainkan hendaklah diperbuat dengan beransur-ansur (Federation of Malaya 1956: Perenggan 12),” katanya dalam kenyataan, hari ini.

Hazwan berkata, sistem vernakular menjadi tembok penghalang kepada sebuah impian untuk melihat anak bangsa Malaysia tidak terpisah-pisah dengan sistem pendidikan pelbagai aliran.

“Sistem yang selama ini menjadi tembok penghalang pada sebuah impian melihat anak bangsa Malaysia tidak terpisah-pisah dinding dan bumbung sejak usianya mengenal dunia.

“Kita perlukan pemimpin berjiwa besar,” katanya.

Sehingga kini Malaysia masih gagal menghapuskan sistem pendidikan vernakular, meskipun sudah lebih 60 tahun merdeka.

Walaupun pernah ada usaha untuk ke arah sistem pendidikan satu aliran melalui cadangan penubuhan sekolah wawasan, ia tetap gagal dilaksanakan ekoran sikap pemimpin politik yang menjaga pengaruh mereka.

Bukan hanya aliran vernakular gagal dimansuhkan, bahkan sekolah jenis kebangsaan (SJK) juga semakin ditambah bilangan termasuk peruntukannya setiap tahun.


Negara kurang pakar psikiatri, syor tambah belanjawan untuk kesihatan mental

Oleh Siti Hafidah Abd Ghaffar

BANGI, 24 Safar 1442H, Isnin – Ikatan Pengamal Perubatan Dan Kesihatan Muslim Malaysia (I-Medik) mengemukakan enam cadangan kepada kerajaan supaya lebih proaktif membantu rakyat yang mengalami masalah mental.

Naib Presiden I-Medik, Dr Rozanizam Zakaria berkata, syor itu termasuk memberi keutamaan pada kesihatan mental remaja; di tempat kerja; komuniti serta di kawasan kritikal seperti luar bandar.

Katanya, kesihatan mental remaja terutama pelajar sekolah penting untuk pencegahan memandangkan 50 peratus masalah mental bermula sebelum usia 14 tahun.

“Justeru, program bagi mentari untuk remaja, kolaborasi dengan Kementerian Pendidikan bagi mewujudkan modul pengurusan emosi bagi pelajar wajar diwujudkan.

“Selain itu, kerjasama dengan Kementerian Pembangunan Wanita, Keluarga dan Masyarakat (KPWK) untuk kursus psikologi keibubapaan bagi keluarga muda dan Jabatan Agama Islam melalui kursus perkahwinan,” katanya ketika dihubungi Ismaweb.net hari ini.

Mengenai kesihatan mental di tempat kerja berikutan implikasi ekonomi, Dr Rozanizam berkata, perkara itu juga perlu diteliti.

Beliau memberi contoh tiada perjawatan kaunselor di jabatan kerajaan seperti wisma Persekutuan atau negeri sedangkan ramai kakitangan kerajaan yang mengalami masalah stres.

“Sementara bagi kesihatan mental dalam komuniti, pencegahan, perawatan dalam komuniti dan rehabilitasi bagi meningkatkan keupayaan pesakit untuk kembali kepada masyarakat.

“Sebagai contoh meningkatkan kapasiti Klinik Kesihatan untuk mengadakan ‘mobile team’ bagi menyuntik ubat kepada pesakit kawasan pedalaman. Banyak Klinik Kesihatan mengadu tidak cukup kakitangan serta kenderaan untuk menghantar,” katanya.

Syornya lagi, pemberdayaan khidmat kaunseling atas talian antaranya mewujudkan Acute Crisis Centre 24 jam yang boleh disambung terus dengan Kementerian Kesihatan Malaysia (KKM).

“Peningkatan kualiti perkhidmatan melalui peningkatan perjawatan bagi jawatan-jawatan kritikal seperti jawatan kaunselor, pembantu psikologi, pakar psikologi dan pakar psikiatri

“Malah penempatan di kawasan kritikal seperti luar bandar wajar diberi keutamaan,” katanya.

Meskipun begitu, Dr Rozanizam berpandangan kekurangan pakar psikatari serta belanjawan khusus untuk kesihatan mental perlu diteliti terlebih dahulu.

Menurut Tinjauan Kebangsaan Kesihatan dan Morbiditi (NHMS) 2019, hampir setengah juta rakyat di negara didapati mengalami simptom tekanan atau depresi.

Penaung Befrienders Kuala Lumpur, Tan Sri Lee Lam Thye berkata, kajian NHSM 2019 itu juga mendapati 424,000 kanak-kanak mengalami masalah kesihatan mental.

Dr Rozanizam berkata, kadar satu pakar psikiatri bagi anggaran 100 ribu rakyat Malaysia – contoh dengan prevalensi lapan peratus kemurungan, maka untuk penyakit kemurungan sahaja, dianggarkan 1.6 juta rakyat Malaysia dewasa mengalami kemurungan – jauh lebih ramai berbanding kapasiti pakar psikiatri yang ada.

Katanya, data pada 2018 menunjukkan hanya terdapat 15 pakar psikologi klinikal di sektor awam malah belanjawan khusus untuk kesihatan mental adalah sebanyak RM344.82 juta iaitu hanya satu peratus dari keluruhan belanjawan kesihatan.


Warga asing pemegang Pas Lawatan Jangka Panjang dibenar masuk Malaysia

KUALA LUMPUR, 21 Rabiulawal 1443H, Khamis – Warga asing pemegang Pas Lawatan Jangka Panjang di Malaysia dibenar masuk ke negara ini tanpa perlu kelulusan Imigresen melalui sistem MyTravelPass/MyEntry, berkuat kuasa 1 November ini dengan syarat mempunyai pas yang sah.

Ketua Pengarah Jabatan Imigresen, Datuk Khairul Dzaimee Daud berkata, perkara berkenaan diputuskan dalam Mesyuarat Jawatankuasa Khas Pengurusan Pandemik Bilangan 60 Tahun 2021 (Siri 22) pada 22 Oktober lepas.

Beliau berkata, Pas Lawatan Jangka Panjang yang dibenarkan masuk ke Malaysia tanpa perlu memohon melalui MTP/MyEntry adalah Diplomat (Exemption Order)/ Tanggungan/ Pembantu Rumah Asing, Pas Penggajian (Kategori I,II,III)/ Tanggungan/ Pembantu Rumah Asing, Pas Residen-Talent (RP-T)/ Tanggungan/ Pembantu Rumah Asing, Pas Lawatan Ikhtisas – Pakar dan Pas Lawatan Ikhtisas.

Selain itu, Pemastautin Tetap (PR)/ Pasangan kepada PR/ Anak kepada PR, Pas Jangka Panjang (suami/ isteri/ anak) kepada Warganegara, Pas Warga Emas, Pas Balu/ Janda kepada Warganegara, Pas Pelajar/ Tanggungan/ Pengiring, Pas Malaysia My Second Home/ Tanggungan/ Pembantu Rumah Asing, Pas Residen, Pas Lawatan Kerja Sementara dan Pembantu Rumah Asing.

“Warganegara asing yang bukan di bawah kategori yang dinyatakan masih perlu memohon melalui sistem MTP/MYEntry untuk kebenaran masuk ke Malaysia iaitu Lawatan Sosial, Pemegang Pas Lawatan Jangka Panjang yang telah tamat tempoh.

“Ia diikuti Permohonan Pas Penggajian (Kategori I,II,III)/ Pas Residen-Talent (RP-T)/ Tanggungan/ Pembantu Rumah Asing dan Pas Lawatan Ikhtisas – Pakar yang baru diluluskan serta Short Term Business Traveller,” katanya dalam kenyataan hari ini.

Khairul Dzaimee berkata, prosedur kemasukan semasa ketibaan di Malaysia masih tertakluk kepada peraturan Imigresen sedia ada yang masih berkuat kuasa serta prosedur saringan kesihatan dan kuarantin oleh Kementerian Kesihatan (KKM). – Bernama